30 individu dikenal pasti terlibat himpunan ‘Turun Malaysia’: Polis

BANGI, 23 Zulhijjah 1443H, Sabtu – Polis telah mengenal pasti kira-kira 30 individu yang terlibat dalam protes kenaikan harga barang ‘Turun Malaysia’ yang berlangsung berhampiran pusat beli-belah di Jalan Tunku Abdul Rahman, hari ini.

Ketua Polis Dang Wangi, Asisten Komisioner Noor Dellhan Yahaya berkata, kesemua yang terlibat akan dipanggil ke Ibu Pejabat Polis Daerah (IPD) Dang Wangi dalam masa terdekat bagi membantu siasatan.

“Hasil pemerhatian dilakukan kira-kira 500 individu termasuk mahasiswa dan ahli politik berhimpun sambil memegang plakad bertulis ‘potong gaji menteri’, ‘turun dan lawan’ serta lain-lain.

“Setakat ini seramai 30 individu sudah dikenal pasti dan mereka akan dipanggil ke Pejabat Polis Daerah (IPD) Dang Wangi untuk diambil keterangan dalam masa terdekat,” katanya dalam kenyataan, hari ini.

Noor Dellhan menambah, pihaknya akan menjalankan siasatan mengikut Seksyen 9(5) Akta Perhimpunan Aman 2012.

Perhimpunan berkenaan dipercayai bagi menyatakan protes terhadap peningkatan harga barang sejak kebelakangan ini yang disifatkan sebagai menekan rakyat terutama golongan kurang berkemampuan.

Antara pemimpin yang hadir Ahli Parlimen Kapar, Datuk Abdullah Sani Abdul Hamid; Ahli Dewan Undangan Negeri (ADUN) Ketari, Young Syefura Othman dan Ketua Angkatan Muda Keadilan (AMK), Adam Adli.

Peserta mengulangi lima tuntutan mereka terhadap kerajaan iaitu menuntut pemotongan gaji menteri dan timbalan menteri, bantuan yang bermaruah dapat diberikan kepada semua lapisan masyarakat, mengekalkan subsidi serta tidak mengurangkan sebarang bentuk subsidi lain.

Mereka juga menuntut agar pihak Kementerian Pengajian Tinggi (KPT) serta Kementerian Perdagangan Dalam Negeri dan Hal Ehwal Pengguna (KPDNHEP) mengawal harga barangan, makanan di kafeteria termasuk vendor di dalam universiti kerana berlaku peningkatan harga mendadak.

Selain itu, mereka juga menuntut kerajaan menyelesaikan masalah jaminan keselamatan makanan.

Terdahulu, kira-kira 500 peserta dihalang daripada berarak di sepanjang Jalan Tuanku Abdul Rahman menuju ke Dataran Merdeka.

Hampir 50 anggota polis berada di lokasi demi memastikan himpunan berlangsung aman dengan peserta mendesak tuntutan mereka dipenuhi kerajaan.

Sehubungan itu, Noor Dellhan turut menasihati orang ramai supaya tidak terlibat dengan apa-apa kesalahan melanggar undang-undang.

Katanya, tindakan tegas akan diambil ke atas mereka yang terlibat mengikut undang-undang masih berkuat kuasa.


Menteri Ekonomi Argentina letak jawatan

BUENOS AIRES, 3 Zulhijjah 1443H, Ahad – Menteri Ekonomi Argentina, Martin Guzman, telah mengemukakan surat peletakan jawatannya kepada Presiden Alberto Fernandez, selepas perbalahan dalam pakatan pemerintah meningkat.

Guzman mengumumkan keputusannya dalam surat tujuh muka surat yang dimuatnaik di Twitter. Namun, tiada pengganti  diumumkan.

“Saya mengemukakan surat peletakan jawatan sebagai Menteri Ekonomi, sejak menjawat jawatan itu pada 10 Disember 2019,” kata Guzman dalam satu kenyataan di media sosial pada Sabtu.

Menteri itu berada di bawah tekanan ketika Argentina berjuang mendepani inflasi yang meningkat lebih daripada 60 peratus.

Guzman merupakan antara individu utama dalam kerajaan yang mengetuai perjanjian penstrukturan semula hutang dengan Tabung Kewangan Antarabangsa (IMF), pemiutang dan pelabur persendirian.

Sumber di Bank Pusat Argentina memberitahu Sputnik pada Selasa bahawa Argentina telah menerima pinjaman Hak Pengeluaran Khas (SDR) bernilai US$3.98 bilion daripada IMF.

Hak pengeluaran itu disalurkan kepada Argentina empat hari selepas lembaga IMF membuat kelulusan mengenai semakan pertama pinjaman bernilai US$44 bilion pada 2018 dan 2019 di bawah pentadbiran bekas Presiden Argentina Mauricio Macri (2015-2019).

Bayaran balik pinjaman perlu dilaksanakan bermula 2026 hingga 2034.

Keputusan terbaharu Guzman itu juga menimbulkan keraguan sama ada Argentina boleh mematuhi program membabitkan jumlah US$44 bilion, yang matlamat dan objektifnya untuk separuh kedua dilihat oleh pakar ekonomi swasta  terlalu mencabar untuk dicapai. – Agensi


Bersedialah menjadi pimpinan masa depan

1. SEMASA saya berusia awal 20an, saya pernah membayangkan bagaimana keadaannya jika saya menjadi pemimpin kepada mana-mana pertubuhan Islam. Dan apabila pulang ke Malaysia dan terlibat sebagai salah seorang pimpinan Ikatan Muslimin Malaysia (ISMA), rupanya apa yang saya bayangkan dulu berbeza dengan apa yang dialami secara sebenar di medan. Yang paling dikesali adalah kurangnya persediaan di usia muda tersebut untuk menanggung beban ketika kepimpinan terbeban di bahu.

2. Pepatah yang dikongsikan oleh sebahagian ulama ini amat dirasai kebenarannya:

من نظر الى العاقبة نجا

“Sesiapa yang melihat kepada kesudahan di hujung, dia akan selamat.”

3. Masa akan berjalan pantas. Semua kita akan disibukkan dengan urusan harian. Jarang-jarang kita memikirkan tentang persiapan untuk menghadapi masa depan. Kebanyakan kita menyelesaikan masalah hari ini, dengan bekalan yang kita miliki semalam. Adakalanya cukup bekalan tersebut dan masalah pun selesai. Tetapi yang selalu berlaku adalah bekalan tidak cukup dan masalah hanya selesai sebahagian. Baki masalah dibawa ke esoknya dan berhimpun pula dengan masalah baru. Begitulah putarannya hingga kadang-kadang berlaku keadaan yang menjadikan kita tidak mampu lagi untuk berbuat apa-apa lalu menyerah sahaja kepada keadaan.

4. Sedikit perkongsian kritikan terhadap generasi saya berkaitan isu persediaan ini:

a. Persediaan dari zaman muda agar kekal mempunyai stamina yang tinggi ketika masuk usia pertengahan hayat. Mungkin sebahagian kami agak cuai dalam penjagaan kesihatan fizikal. Mungkin juga agak cuai dalam mengekalkan stamina minda untuk mampu berfikir secara kuat dan menganalisa secara mendalam. Akhirnya tidak ramai yang masih boleh terlibat menguruskan masalah-masalah baru umat yang tidak pernah timbul 30 tahun lepas; sama ada kerana badan dah tak kuat atau minda dah tak bersedia untuk diserabutkan.

b. Pembinaan keluarga yang salah dari asasnya lalu berkembang menjadi keluarga yang membebankan. Keluarga yang sepatutnya menjadi tempat rehat selepas penat berdakwah di luar bertukar menjadi medan dakwah fokus yang perlu diislah secara kuat dari dalam. Suami atau isteri yang tidak bertanggungjawab kerana tidak dibina dengan posisi sebenarnya pada awal perkahwinan. Anak-anak yang fasiq hasil kelonggaran atau terlalu ‘ketat’ dalam pendidikan Islam anak-anak di usia muda perkahwinan. Keserabutan keluarga akhirnya membataskan penglibatan dakwah di luar.

c. Tidak menyusun perjalanan usia hidup dari muda untuk sentiasa seiring dengan perkembangan ilmu dan teknologi. Hidup hanya diurus dengan ilmu dan teknologi di usianya 20 tahun. Dunia yang berkembang dibiarkan berkembang dan dia selesa ditakuk lama. Apabila sampai peringkat dunia memaksakan semua orang dengan ilmu dan teknologi semasa, sebahagian dari rakan seangkatan saya dianggap tidak relevan lagi kepada dunia lalu akhirnya tercicir.

d. Tidak membina skil bersosial dalam bentuknya yang luas merangkumi pelbagai lapisan masyarakat. Fenomena yang boleh dilihat berlaku adalah ada di kalangan generasi saya yang masih tidak pandai bersosial dengan lapis sebaya apatah lagi lapis muda di bawahnya. Ketika mereka menjadi pemimpin organisasi dakwah, kepimpinannya kaku dan sehala. Asas kepada kepimpinan sudah tentunya kemahiran bersosial yang tinggi. Banyak mesej salah akan sampai kepada ahli jika kemahiran sosial pemimpin ini lemah.

5. Kurangnya persediaan di usia muda terhadap empat perkara ini sahaja sudah cukup untuk menjadikan pemimpin senior hari ini terbeban dengan kepimpinan. Lalu akhirnya menyebabkan organisasi dakwah itu tidak mampu berkembang untuk menguruskan permasalahan semasa yang baru. Apatah lagi jika kita senaraikan banyak lagi aspek-aspek pembinaan dan persediaan yang lain.

6. Kepada generasi muda yang masih berusia hujung 20an, berfikirlah secara kuat untuk memahami suasana negara dan dunia 20 tahun akan datang. Buat persediaan untuk suasana 20 tahun akan datang dan bukan sekadar suasana semasa sekarang. Apabila sampai masanya dan anda tidak bersedia, menyesal pun sudah tidak ada gunanya ketika itu.

Wallahul Musta’an.

Ustaz Muhammad Fauzi Asmuni
Presiden Ikatan Muslimin Malaysia (ISMA)


Presiden AS gesa kongres lulus larangan senjata api

WASHINGTON, 7 Ramadan 1444H, Rabu – Presiden Amerika Syarikat, Joe Biden menggesa kongres meluluskan larangan senjata api selepas enam orang termasuk tiga kanak-kanak terbunuh, dalam kejadian tembakan di sekolah di Nashville, Tennessee pada Isnin.

“Kita perlu melakukan lebih banyak lagi usaha untuk menghentikan keganasan senjata api. Ia memecahbelahkan komuniti kita.

“Saya menyeru Kongres sekali lagi untuk meluluskan larangan senjata api,” katanya.

Penembak Nashville, seorang wanita berusia 28 tahun yang maut ditembak oleh pegawai polis di tempat kejadian mempunyai sekurang-kurangnya dua senapang separa automatik dan pistol.

Biden, berulang kali menggesa supaya larangan senjata serangan diperbaharui dan peraturan yang lebih ketat mengenai penjualan senjata api perlu diluluskan kongres.

Dewan Perwakilan Rakyat dikawal oleh Republikan; di mana-mana undang-undang keselamatan senjata api baharu tidak mungkin diluluskan tahun ini, kata penggubal undang-undang utama.

“Berapa ramai lagi kanak-kanak yang perlu jadi mangsa sebelum Republikan di kongres akan bertindak dan meluluskan larangan senjata serangan, untuk menutup kelemahan dalam sistem pemeriksaan latar belakang kami atau memerlukan penyimpanan senjata yang selamat?,” kata Jurucakap White House, Karine Jean-Pierre.

Undang-undang baharu mengenai larangan penggunaan senjata api berbahaya akan membenarkan mahkamah merampas senjata api buat sementara waktu daripada sesiapa yang dipercayai berbahaya kepada diri sendiri atau orang lain.

Perundangan itu menggalakkan negeri untuk memasukkan rekod juvana dalam Sistem Semakan Latar Belakang Jenayah Segera Kebangsaan, yang akan menyediakan pemeriksaan latar belakang yang lebih komprehensif untuk individu berumur antara 18 dan 21 yang ingin membeli senjata api.

Ia juga memerlukan lebih ramai individu yang menjual senjata sebagai sumber pendapatan utama untuk mendaftar sebagai Peniaga Senjata Api Berlesen Persekutuan, yang dikehendaki mentadbir pemeriksaan latar belakang sebelum mereka menjual pistol kepada seseorang.

Bagaimanapun, undang-undang itu membenarkan mereka yang disabitkan dengan kesalahan jenayah keganasan rumah tangga untuk mendapatkan semula hak pemilikan senjata mereka selepas lima tahun jika mereka tidak melakukan jenayah lain. – Agensi


Loh Siew Hong peroleh kebenaran mulakan prosiding komital terhadap bekas suami

KUALA LUMPUR, 24 Safar 1444H, Selasa – Ibu tunggal Loh Siew Hong hari ini memperoleh kebenaran Mahkamah Tinggi Kuala Lumpur untuk memulakan prosiding komital terhadap bekas suaminya Muhammad Nagahswaran Muniandy yang sebelum ini didakwa melarikan dan menukar agama ketiga-tiga anak mereka kepada Islam.

Hakim Evrol Mariette Peters memberikan kebenaran itu selepas mendengar permohonan ex-parte (sebelah pihak) dikemukakan peguam Gunamalar Joorindanjn, yang mewakili Loh selaku pempetisyen.

Terdahulu, Gunamalar berhujah Muhammad Nagahswaran selaku responden melanggar perintah mahkamah apabila melarikan tiga anak mereka iaitu pasangan kembar perempuan berusia 14 tahun dan seorang kanak-kanak lelaki berusia 10 tahun.

“Responden dari awal lagi mengetahui pempetisyen diberikan hak jagaan, pemeliharaan dan kawalan tunggal ke atas ketiga-tiga anak mereka, namun mereka (anak-anak pasangan itu) diambil daripada ibu mereka tanpa kebenaran pempetisyen. Ini menunjukkan responden tidak menghormati perintah mahkamah ini,” kata Gunamalar yang turut dibantu peguam Tony Thian Yee Chin.

Menurut Gunamalar, permohonan itu hanya difailkan pada 4 Julai lepas kerana keberadaan kanak-kanak itu sebelum ini tidak diketahui.

Pada 15 Jun lepas, Mahkamah Tinggi menolak permohonan Majlis Agama Islam dan Adat Istiadat Melayu Perlis (MAIPs) untuk mendapatkan kebenaran menukar perintah hak penjagaan tiga anak yang diperoleh Loh.

Hakim Peters membuat keputusan tersebut selepas mendapati MAIPs gagal menunjukkan bahawa mereka adalah pihak berkepentingan dalam hidup kanak-kanak itu dan memerintahkan MAIPs agar membayar kos RM8,000 kepada Loh.

Beliau berkata, MAIPs juga gagal mendapatkan pandangan bekas suami Loh berhubung permohonan difailkan pada 7 Mac lepas untuk mencelah dalam petisyen perceraian pasangan itu bagi membolehkan ia memiliki locus standi bagi memohon kebenaran menukar perintah hak penjagaan diperoleh wanita tersebut.

Dalam petisyen perceraian itu, Loh, 34, diberikan hak penjagaan dan kawalan tunggal bagi ketiga-tiga anaknya.

Sementara itu, Gunamalar memberitahu, rayuan MAIPs berhubung keputusan mahkamah yang menolak permohonan badan itu untuk menjadi pencelah dalam petisyen perceraian Loh dan bekas suaminya akan didengar di Mahkamah Rayuan pada 7 Februari 2023. – Bernama


2 Ahli Parlimen PKR serah SD sokong PN

KUALA LUMPUR, 16 Rejab 1442H, Ahad – Dua Ahli Parlimen pembangkang dari Parti Keadilan Rakyat (PKR) hari ini menyatakan sokongan kepada kerajaan Perikatan Nasional (PN) dengan menyerahkan akuan bersumpah (SD) yang ditandatangani mereka kepada Perdana Menteri Tan Sri Muhyiddin Yassin.

Muhyiddin dalam hantaran menerusi akaun Facebook rasmi beliau berkata akuan bersumpah itu diserahkan oleh Ahli Parlimen Julau Larry Sng Wei Shien dan Ahli Parlimen Tebrau Steven Choong Shiau Yoon.

“Akaun bersumpah itu ditandatangani dan diserahkan kepada saya selepas sesi pemukiman anggota Jemaah Menteri sempena setahun kerajaan PN di Putrajaya,” katanya.

Beliau yang melahirkan rasa syukur berkata sokongan itu tentunya akan mengukuhkan lagi kerajaan PN dalam usaha dan perancangan untuk mengurus pandemik COVID-19 serta memangkin kebangkitan semula ekonomi negara. – Bernama


DAP akan jadi ‘kingmaker’ dalam PRU15!

BANGI, 27 Syaaban 1442H, Jumaat – Bendahari Kebangsaan DAP, Fong Kui Lun percaya bahawa parti itu akan menjadi ‘kingmaker’ pada Pilihan Raya Umum ke-15 (PRU15).

Memetik laporan Malaysiakini, beliau dipetik sebagai berkata, walaupun kerajaan Pakatan Harapan (PH) hanya bertahan selama 22 bulan, mereka tidak berputus asa untuk mengembalikan mandat rakyat.

“Setelah ditumbangkan melalui Langkah Sheraton pada awal tahun lalu, namun kita tidak berputus asa. Matlamat PH atau PH Plus akan diteruskan dan saya percaya para pengundi yang memilih PH membentuk kerajaan merasa terkilan dan bertekad untuk menjadi kerajaan semula pada PRU15.

“Saya percaya parti kita DAP akan menjadi kingmaker pada PRU15,” katanya.

Terdahulu, DAP bercadang meletakkan calon untuk bertanding di Kelantan pada PRU15.

Pertimbangan itu dibuat susulan kejayaan parti mengadakan konvensyen negeri buat julung kalinya pada hari ini.

Konvensyen itu juga menyaksikan DAP Kelantan memilih ahli jawatankuasanya.


RM700 bantuan khas Aidilfitri penjawat awam, RM350 pesara

KUALA LUMPUR, 3 Syaaban 1444H, Jumaat – Kerajaan bersetuju untuk menyalurkan Bantuan Khas Kewangan Aidilfitri sebanyak RM700 kepada semua penjawat awam Gred 56 ke bawah termasuk lantikan kontrak dan RM350 turut disalurkan kepada pesara kerajaan.

Perdana Menteri, Datuk Seri Anwar Ibrahim yang juga Menteri Kewangan berkata, bantuan itu diberi sebagai menghargai jasa dan pengorbanan penjawat awam.

“Kerajaan silih berganti, pemimpin negara kerap bertukar tetapi penjawat awam sebagai tulang belakang kerajaan setia menggalas amanah negara.

“Ke arah Malaysia MADANI, penjawat awam perlu segera bawa perubahan, menerapkan pembaharuan dengan matlamat akhir menyampaikan perkhidmatan yang terbaik kepada rakyat dan negara,” kata beliau ketika membentangkan Belanjawan 2023 di Dewan Rakyat di sini hari ini.

Ia merupakan belanjawan pertama dibentangkan di bawah Kerajaan Perpaduan pimpinan Anwar.

Beliau berkata, kerajaan turut bersetuju untuk memberi elaun khas RM100 sehari kepada semua ahli pasukan mencari dan menyelamat (SAR) negara yang terlibat dalam misi di Turkiye dan Syria.

“Elaun ini adalah sebagai tanda penghargaan kerajaan ke atas jasa besar yang diberikan atas nama kemanusiaan,” kata beliau.

Sementara itu, bagi memastikan perkhidmatan pengkomputeran awan dalam sektor awam yang berkesan, beliau berkata Unit Pemodenan Tadbiran dan Perancangan Pengurusan Malaysia (MAMPU) telah mengambil startegik dengan menaik taraf perkhidmatan MyGovCloud.

“Perkhidmatan ini mampu berfungsi secara hibrid dengan turut menggabungkan perkhidmatan public cloud oleh penyedia perkhidmatan awan yang dilantik kerajaan,” katanya.-  Bernama


Kerajaan bayangan Myanmar ajak Rohinya bantu lawan pemerintahan junta

YANGON, 23 Syawal 1442H, Jumaat – Kerajaan bayangan di Myanmar meminta etnik minoriti Rohingya – yang teruk ditindas dan dinafikan hak – untuk membantu menggulingkan pemerintahan junta, dengan menjanjikan kerakyatan serta jaminan pulang ke negara itu.

Myanmar berdepan ketidakstabilan politik sejak tentera menggulingkan kerajaan Parti Liga Demokrasi Kebangsaan (NLD) dan pemimpinnya, Aung San Suu Kyi pada 1 Februari lalu.

Tindakan tegas terhadap penentangan pemerintahan junta telah membunuh lebih 800 orang, menurut kumpulan pemantau tempatan.

Sekumpulan Ahli Parlimen yang digulingkan kebanyakannya dari NLD – kemudian menubuhkan kerajaan bayangan ‘Kerajaan Perpaduan Nasional (NUG)’ yang berusaha membawa penentangan antirampasan kuasa bersama-sama.

Junta mengklasifikasikan NUG sebagai pengganas, dan mengancam sesiapa sahaja yang mempunyai kaitan dengannya termasuk wartawan boleh dikenakan tuduhan di bawah undang-undang antikeganasan.

“Kami ingin mengajak Rohingya untuk berganding bahu dengan kami dan yang lain untuk turut serta dalam revolusi ini menentang pemerintahan diktator tentera,” kata NUG dalam kenyataan, semalam.

NUG juga berjanji untuk mengakhiri undang-undang kerakyatan 1982 yang mendiskriminasi Rohingya, dan memberi jaminan etnik yang lahir di Myanmar akan diberikan kewarganegaraan.

Kumpulan itu turut mendakwa akan membawa pulang semua pelarian Rohingya di Bangladesh ke negara itu secara sukarela, aman dan bermaruah.

Etnik muslim Rohingya telah lama dinafikan hak kerakyatan mereka oleh Myanmar, sehingga menyebabkan krisis kemanusiaan terburuk selepas insiden pembunuhan beramai-ramai hingga memaksa lebih sejuta melarikan diri. – Agensi


Sokong PAS runding 27 kerusi kritikal dengan UMNO

BANGI, 4 Safar 1444H, Khamis – Datuk Dr Mohd Khairuddin Aman Razali menyokong hasrat PAS meneruskan rundingan bersama UMNO dalam menentukan 27 kerusi ‘kritikal’ bagi berdepan Pilihan Raya Umum ke-15 (PRU15).

Bekas Ahli Jawatankuasa PAS Pusat itu berkata, saranan berkenaan sebahagian semangat Muafakat Nasional (MN) yang perlu dihidupkan.

“Saya sangat menyokong saranan YB Datuk Seri Tuan Ibrahim Tuan Man untuk berunding kerusi-kerusi berisiko ini.

“Pada kerusi yang pilihan utamanya ialah antara PAS dan UMNO sahaja seperti di Kelantan, Terengganu, Pahang dan Kedah boleh berlangsung persaingan politik yang sihat ala pertandingan adik beradik bagi menghidupkan demokrasi. Ia adil untuk semua,” katanya menerusi kenyataan di Facebook hari ini.

Menurut Ahli Parlimen Kuala Nerus itu, ia juga sebahagian semangat MN.

“Semua pilihan-pilihan tersebut telah ada dalam perbincangan MN sebelum ini,” katanya.

Sebelum ini, Timbalan Presiden PAS, Datuk Seri Tuan Ibrahim Tuan Man berkata, 27 kerusi kritikal itu merupakan kerusi yang pernah dimiliki PAS dan UMNO, namun kini merupakan milik Pakatan Harapan (PH).

“Perikatan Nasional (PN) dan Barisan Nasional (BN) perlu duduk bersama, ada 27 kerusi yang kita rasa kritikal jika bertembung.

“PAS terbuka dalam hal ini dan melihat kepentingan pada masa hadapan serta bersedia dalam semua situasi. Jika PN dan BN bertembung pada 27 kerusi ini, kedua-duanya akan rugi,” katanya.


Pakistan beri amaran ancaman krisis kemanusiaan di Afghanistan

ISLAMABAD, 3 Safar 1443H, Jumaat – Pakistan memberi amaran bahawa Afghanistan boleh diancam ke dalam krisis kemanusiaan ekoran jutaan penduduknya memerlukan bantuan segera.

Duta Besar Pakistan untuk Pertubuhan Bangsa-Bangsa Bersatu (PBB), Munir Akram dalam satu kenyataan hari ini berkata, pihak antarabangsa perlu mencegah keadaan itu daripada menjadi semakin buruk, kerana dibimbangi boleh mencetuskan aliran keluar pelarian dan merumitkan prospek membina keamanan serta keselamatan.

“Oleh kerana wabak pandemik COVID-19, kegagalan pemerintah dahulu dan salah laku mereka, situasi kemanusiaan di Afghanistan mengerikan dengan hampir 18 juta penduduk memerlukan bantuan kemanusiaan segera,” katanya.

Akram berkata, masyarakat antarabangsa harus mengambil iktibar daripada masa lalu, selain terus terlibat dalam isu Afghanistan kerana ketidakstabilan dan keruntuhan ekonomi akan mengekalkan konflik serta memanjangkan penderitaan rakyat di negara itu.

Katanya, lebih sejuta penduduk Afghanistan telah terbunuh, cedera, hilang upaya kekal dan trauma selama empat dekad perang yang turut memusnahkan ekonomi negara.

“Keadaan ini tidak akan menguntungkan sesiapa pun kecuali mereka yang melihat konflik berlanjutan di Afghanistan sebagai peluang untuk memanfaatkan kekacauan dengan menaja keganasan dari wilayahnya.

“Hari ini Afghanistan berada di titik genting dalam sejarahnya. Rakyat Afghanistan boleh dengan sokongan masyarakat antarabangsa, memulihkan keamanan dan menghidupkan kembali prospek pembangunan,” katanya.

Menekankan keperluan pemulihan perdamaian di Afghanistan, Akram berkata, Pakistan sebagai negara jiran juga terkesan dengan konflik di wilayah berkenaan.

“Apa yang disebut perang melawan keganasan, 80,000 rakyat Pakistan terbunuh dalam serangan keganasan dan ribuan lain cedera.

“Malah, ekonomi di Pakistan juga mengalami kerugian dianggarkan lebih daripada AS$150 bilion,” katanya. – Agensi


Ku Li dilantik Penasihat UMNO

BANGI, 23 Syawal 1444H, Ahad – Veteran UMNO, Tengku Razaleigh Hamzah hari ini dilantik sebagai penasihat parti itu selepas dicadangkan Presidennya, Datuk Seri Ahmad Zahid Hamidi.

Ahli Majlis Kerja Tertinggi UMNO, Datuk Seri Ahmad Maslan memaklumkan, Ahmad Zahid membuat cadangan itu ketika berucap pada pertemuan dengan Ketua, Timbalan dan Naib Ketua UMNO bahagian seluruh negara di Pusat Dagangan Dunia (WTC).

“Veteran UMNO bersetuju dengan bangun dalam majlis itu apabila nama Tengku Razaleigh dicadangkan oleh Ahmad Zahid,” katanya seperti dilapor Berita Harian (BH), hari ini.

Tengku Razaleigh atau mesra dengan panggilan Ku Li menjadi wakil rakyat paling lama berkhidmat di negara ini iaitu 12 penggal di peringkat Parlimen dan negeri.

Beliau menjadi Ahli Parlimen Gua Musang sejak 1974 yang ketika itu dikenali sebagai Ulu Kelantan, namun gagal mempertahankan kerusi berkenaan pada Pilihan Raya Umum Ke-15 (PRU15) lalu.

Tengku Razaleigh tewas mengejut kepada calon PAS-Bersatu, Datuk Mohd Azizi Abu Naim dengan majoriti tipis sebanyak 163 undi.


Solat hajat untuk rakyat Palestin di masjid seluruh Selangor esok

SHAH ALAM, 15 Ramadan 1444H, Khamis – Seluruh masjid dan surau di Selangor akan melaksanakan solat hajat selepas solat Jumaat minggu ini bagi mendoakan keselamatan dan kesejahteraan rakyat Palestin susulan serangan polis Israel terhadap jemaah yang berada di Masjid Al-Aqsa hari ini.

Menteri Besar Datuk Seri Amirudin Shari berkata, ia sebagai tanda solidariti kepada semua mangsa dalam serangan yang menyebabkan sekurang-kurangnya 12 orang cedera dan lebih 350 rakyat Palestin ditahan.

Katanya, kerajaan negeri dan rakyat Selangor mengecam sekeras-kerasnya tindakan rejim Zionis yang tidak berperikemanusiaan itu yang berlaku sebelum waktu subuh ketika jemaah Palestin berada di Masjid Al-Aqsa, Baitulmaqdis.

“Kerajaan Selangor menyatakan solidariti bersama warga Palestin dan mengajak pemimpin seluruh dunia untuk bersama-sama mengutuk dan mengecam serangan ke atas rumah ibadat, tindakan provokasi yang menyalahi undang-undang antarabangsa dan prinsip hak asasi manusia terutamanya pada bulan yang penuh mustajab ini,” katanya.

Amirudin berkata, tindakan kejam itu kerap berulang terutamanya pada Ramadan seperti yang berlaku pada April tahun lepas. – Bernama


Mahkamah batal saman Najib terhadap AmBank, bekas Pengurus

KUALA LUMPUR, 10 Safar 1442H, Isnin – Mahkamah Tinggi di sini hari ini membatalkan saman Datuk Seri Najib Razak terhadap AmBank dan bekas Pengurus Perhubungannya, Joanna Yu Ging Ping atas dakwaan cuai dalam pengendalian akaun-akaunnya dengan mendedahkan transaksi akaun kepada ahli perniagaan dalam buruan Low Taek Jho atau Jho Low.

Hakim Datuk Khadijah Idris memutuskan saman yang difailkan oleh Najib itu sebagai suatu yang melampau, menyakitkan hati, remeh-temeh dan menyalahgunakan proses mahkamah.

Hakim membuat keputusan itu selepas membenarkan permohonan AmBank, AMMB Holdings Berhad dan Yu selaku defendan untuk membatalkan saman yang difailkan oleh Najib pada 9 Disember tahun lepas.

Khadijah berkata, saman Najib terhadap tiga defendan terbabit merupakan penyalahgunaan proses mahkamah kerana dibuat sebagai kolateral untuk perbicaraan kes jenayahnya berhubung dana SRC International Sdn Bhd.

“Tindakan plaintif ini bukan untuk menuntut ganti rugi tetapi sebagai kolateral (jaminan) bagi memperkukuh (pembelaan) plaintif dalam kes SRC, justeru, ini adalah penyalahgunaan proses mahkamah,” katanya.

Hakim seterusnya berkata, plaintif telah memulakan saman itu selepas Yu memberi keterangan dalam perbicaraan kes SRC International dan Najib tidak merungut atau menyaman defendan (Yu dan AmBank) berhubung apa yang dikatakan sebagai manipulasi akaun banknya oleh pihak ketiga ketika perkara itu dibangkitkan oleh pihak pendakwaan.

Yu merupakan saksi pendakwaan ke-54 dalam perbicaraan kes SRC International itu.

Hakim berkata, dakwaan plaintif bahawa beliau hanya tahu tentang Yu memanipulasi bank akaunnya ketika perbicaraan tidak boleh diterima.

“Berdasarkan alasan-alasan ini, permohonan defendan untuk membatalkan saman ini dibenarkan,” kata hakim.

Mahkamah memerintahkan Najib membayar kos RM30,000 kepada kedua-dua entiti AmBank dan RM25,000 kepada Yu.

Peguam Tan Sri Muhammad Shafee Abdullah yang mewakili Najib berkata, pihaknya akan memfailkan rayuan terhadap keputusan hari ini.

Peguam Yoong Sin Min bertindak bagi Ambank sementara Datuk Gurdial Singh Nijar mewakili Yu.

Menurut pernyataan tuntutannya, Najib mendakwa AmBank dan Yu melakukan kecuaian ketika mengendalikan akaun banknya (berakhir dengan angka 694, 880, 898 dan 906) dengan mendedahkannya kepada Jho Low.

Najib mendakwa defendan telah mendedahkan penyata bank, transaksi debit dan pengiriman wang, dan baki dana akaun 694 kepada Low sebagai pihak ketiga, tanpa kebenaran.

Beliau mendakwa defendan tidak berhubung dengannya untuk melaporkan tindakan Low mengenai akaun bank tersebut dan bank itu telah memudahkan pihak ketiga yang tidak sah untuk membuat pemindahan wang antara akaun 880, 898 dan 906.

Ahli Parlimen Pekan itu mendakwa beliau tidak tahu-menahu mengenai butiran penyata akaun banknya sendiri dan dokumen atau berkaitan lain oleh pihak bank di bawah arahan Low.

Najib mendakwa Low, dengan bantuan pihak ketiga yang tidak dibenarkan, telah membuat 20 urus niaga untuk mengawal akaun-akaun berjumlah RM12 juta melalui beberapa kiriman wang tempatan dan asing dan akaun tersebut telah diberi ‘isyarat amaran’ (red-flagged) oleh Bank Negara Malaysia (BNM).

Bekas perdana menteri itu berkata, defendan gagal melaporkan dan mendapatkan arahan langsung daripadanya walaupun akaunnya diberi isyarat amaran.

Najib juga mendakwa bahawa beliau hanya mengetahui perbuatan yang dilakukan oleh defendan ketika perbicaraan SRC, selepas pendakwaan mendedahkan perbualan di antara Yu dan pihak ketiga.

Beliau memohon ganti rugi khas, umum, teruk dan teladan daripada defendan.

Pada 28 Julai, Hakim Mahkamah Tinggi Kuala Lumpur Mohd Nazlan Mohd Ghazali menjatuhkan hukuman penjara 12 tahun dan denda RM210 juta terhadap Najib bagi kes jenayah membabitkan dana SRC International. – Bernama


Isu kalimah Allah 2.0: ISMA Temerloh sokong pandangan Mufti Pahang

ISMA Temerloh sepakat dan memberikan sokongan penuh terhadap pandangan Mufti Pahang berkaitan keputusan kes larangan penggunaan kalimah Allah ke atas orang bukan Islam, yang perlu disemak semula.

Pandangan Mufti Pahang, Datuk Seri Dr Abdul Rahman Osman itu juga selari dengan keputusan Mesyuarat Jawatankuasa Perundingan Hukum Syarak Negeri Pahang Kali ke-2/2008, pada 11 hingga 12 Jun 2008 di mana mesyuarat telah menetapkan bahawa:

1. Penggunaan, penyataan, penyebaran, percakapan, apa-apa bentuk penerbitan sama ada media elektronik atau media cetak menggunakan kalimah Allah oleh orang bukan Islam, yang boleh mengeliru atau memesongkan akidah kepada umat Islam – sebagaimana termaktub dalam Enakmen Kawalan dan Sekatan Pengembangan Agama-agama Bukan Islam No. 5 tahun 1985 dan lain-lain istilah agama Islam yang dipakai oleh orang Islam, untuk kegunaan agama Islam adalah tidak boleh digunakan oleh orang bukan Islam.

2. Kesalahan menggunakan kalimah Allah dan istilah agama Islam telah termaktub dalam Enakmen Kawalan dan Sekatan Pengembangan Agama-agama Bukan Islam No. 5 tahun 1989.

Berdasarkan rekod, pada 19 Mac 2009,  keputusan fatwa negeri Pulau Pinang telah membincangkan mengenai isu tuntutan penganut Kristian terhadap penggunaan kalimah Allah dalam Mesyuarat Jawatankuasa Fatwa Negeri Pulau Pinang Bil. 2/2009:

“𝘔𝘦𝘴𝘺𝘶𝘢𝘳𝘢𝘵 𝘣𝘦𝘳𝘴𝘦𝘵𝘶𝘫𝘶 𝘥𝘦𝘯𝘨𝘢𝘯 𝘬𝘦𝘱𝘶𝘵𝘶𝘴𝘢𝘯 𝘔𝘶𝘻𝘢𝘬𝘢𝘳𝘢𝘩 𝘑𝘢𝘸𝘢𝘵𝘢𝘯𝘬𝘶𝘢𝘴𝘢 𝘍𝘢𝘵𝘸𝘢 𝘔𝘒𝘐 𝘒𝘢𝘭𝘪 𝘒𝘦-82 𝘺𝘢𝘯𝘨 𝘣𝘦𝘳𝘴𝘪𝘥𝘢𝘯𝘨 𝘱𝘢𝘥𝘢 5-7 𝘔𝘦𝘪 2008 𝘺𝘢𝘯𝘨 𝘮𝘦𝘮𝘶𝘵𝘶𝘴𝘬𝘢𝘯 𝘣𝘢𝘩𝘢𝘸𝘢 𝘭𝘢𝘧𝘢𝘻 𝘬𝘢𝘭𝘪𝘮𝘢𝘩 𝘈𝘭𝘭𝘢𝘩 𝘮𝘦𝘳𝘶𝘱𝘢𝘬𝘢𝘯 𝘬𝘢𝘭𝘪𝘮𝘢𝘩 𝘴𝘶𝘤𝘪 𝘺𝘢𝘯𝘨 𝘬𝘩𝘶𝘴𝘶𝘴 𝘣𝘢𝘨𝘪 𝘢𝘨𝘢𝘮𝘢 𝘥𝘢𝘯 𝘶𝘮𝘢𝘵𝘐𝘴𝘭𝘢𝘮 𝘥𝘢𝘯 𝘪𝘢 𝘵𝘪𝘥𝘢𝘬 𝘣𝘰𝘭𝘦𝘩 𝘥𝘪𝘨𝘶𝘯𝘢𝘬𝘢𝘯 𝘢𝘵𝘢𝘶 𝘥𝘪𝘴𝘢𝘮𝘢𝘬𝘢𝘯 𝘥𝘦𝘯𝘨𝘢𝘯 𝘢𝘨𝘢𝘮𝘢–𝘢𝘨𝘢𝘮𝘢 𝘣𝘶𝘬𝘢𝘯 𝘐𝘴𝘭𝘢𝘮 𝘺𝘢𝘯𝘨 𝘭𝘢𝘪𝘯.

𝘖𝘭𝘦𝘩 𝘪𝘵𝘶 𝘸𝘢𝘫𝘪𝘣 𝘣𝘢𝘨𝘪 𝘶𝘮𝘢𝘵 𝘐𝘴𝘭𝘢𝘮 𝘮𝘦𝘯𝘫𝘢𝘨𝘢𝘯𝘺𝘢 𝘥𝘦𝘯𝘨𝘢𝘯 𝘤𝘢𝘳𝘢 𝘺𝘢𝘯𝘨 𝘵𝘦𝘳𝘣𝘢𝘪𝘬 𝘥𝘢𝘯 𝘴𝘦𝘬𝘪𝘳𝘢𝘯𝘺𝘢 𝘵𝘦𝘳𝘥𝘢𝘱𝘢𝘵 𝘶𝘯𝘴𝘶𝘳–𝘶𝘯𝘴𝘶𝘳 𝘱𝘦𝘯𝘨𝘩𝘪𝘯𝘢𝘢𝘯𝘢𝘵𝘢𝘶 𝘱𝘦𝘯𝘺𝘢𝘭𝘢𝘩𝘨𝘶𝘯𝘢𝘢𝘯 𝘵𝘦𝘳𝘩𝘢𝘥𝘢𝘱 𝘬𝘢𝘭𝘪𝘮𝘢𝘩 𝘵𝘦𝘳𝘴𝘦𝘣𝘶𝘵, 𝘮𝘢𝘬𝘢 𝘪𝘢 𝘱𝘦𝘳𝘭𝘶 𝘥𝘪𝘴𝘦𝘬𝘢𝘵 𝘮𝘦𝘯𝘨𝘪𝘬𝘶𝘵 𝘱𝘦𝘳𝘶𝘯𝘵𝘶𝘬𝘢𝘯 𝘶𝘯𝘥𝘢𝘯𝘨–𝘶𝘯𝘥𝘢𝘯𝘨 𝘺𝘢𝘯𝘨𝘵𝘦𝘭𝘢𝘩 𝘵𝘦𝘳𝘮𝘢𝘬𝘵𝘶𝘣 𝘥𝘢𝘭𝘢𝘮 𝘗𝘦𝘳𝘭𝘦𝘮𝘣𝘢𝘨𝘢𝘢𝘯 𝘗𝘦𝘳𝘴𝘦𝘬𝘶𝘵𝘶𝘢𝘯,”

Isu kalimah Allah 2.0 ini perlu diperhalusi dan diurus dengan baik.

Ia mempunyai implikasi besar dalam sistem perundangan, insititusi agama Islam dan juga keadaan sosial masyarakat Malaysia, seperti mana yang diketahui umum agama Islam mempunyai kedudukan istimewa dan tertinggi berdasarkan Perkara 3 dalam Perlembagaan Persekutuan.

Sebarang percanggahan antara keputusan fatwa kebangsaan dan peringkat negeri dengan apa yang diputuskan oleh Mahkamah Tinggi adalah tidak wajar.

Perkara ini akan menimbulkan tanda tanya di kalangan masyarakat mengenai apakah peranan dan kredibiliti insititusi agama dalam memandu isu berkaitan umat Islam, sekaligus mencetuskan pertikaian berkenaan kedudukan Islam dalam perlembagaan.

𝗨𝘀𝘁𝗮𝘇 𝗔𝗵𝗺𝗮𝗱 𝗭𝗮𝗵𝗮𝗿𝘂𝗱𝗱𝗶𝗻 𝗠𝗼𝗵𝗱 𝗔𝗹𝗶𝗮𝘀

𝗬𝗮𝗻𝗴 𝗗𝗶𝗽𝗲𝗿𝘁𝘂𝗮 𝗜𝗦𝗠𝗔 𝗧𝗲𝗺𝗲𝗿𝗹𝗼𝗵


Lambakan ‘kuil haram’, PBT tidurkah?

BANGI, 10 Muharram 1444H, Isnin – Sudah tiba masanya pihak berkuasa tempatan (PBT) melakukan audit terhadap lambakan kuil Hindu yang dibina di kawasan tanah haram sehingga membabitkan rizab jalan dan berisiko kepada keselamatan.

Pendakwah bebas, Prof Dr Mohd Ridhuan Tee Abdullah berkata, PBT di seluruh negara tidak boleh berdiam diri kerana keadaan itu menjadi semakin serius, apatah lagi membabitkan isu keselamatan negara.

Beliau berkata, kemunculan kuil Hindu sama ada disedari atau tidak semakin membimbangkan, terutamanya yang dibina di kawasan tanah kerajaan dan banyak peraturan tidak dipatuhi.

“Lambakan kuil ini seolah-olah tidak terkawal. PBT tidurkah? Saya tidak rasa binaannya mengikut tatacara yang ditetapkan oleh PBT.

“Setback entah ke mana. Sedar-sedar pembahagi jalan sudah ditukar menjadi berwarna warni dan menjadi pagar milik kuil Hindu. Sudah berlaku di banyak kawasan lebuh raya,” katanya menulis di ruangan Kolumnis Ismaweb.net, hari ini.

Ridhuan Tee mempersoalkan keperluan membina kuil Hindu berskala besar di kawasan penganutnya begitu sedikit atau di kawasan majoriti Melayu.

Malah, pihak kuil juga ‘berani’ menuntut tapak gantian pada pembinaan yang tidak mendapat kebenaran, meskipun ianya dibina di tanah kerajaan dan bukan milik persendirian.

“Ingat kisah Adib, sehingga kini tidak ada pembelaan. Tapak kuil disediakan, mereka dah bina kuil tetapi mereka tidak mahu berpindah daripada tapak lama.

“Akhirnya kedua-dua tapak dia dapat. Nyawa Adib menjadi taruhan. Di mana keadilan sebegini?,” katanya.

Atas dasar itu, beliau menggesa supaya audit segera dilakukan termasuk audit kewangan supaya keselamatan negara tidak tergugat dan terancam.

BACA PENUH TULISAN PROF DR MOHD RIDHUAN TEE ABDULLAH DI SINI;


Kerajaan salur RM20.5 juta kepada murabbi ummah di Wilayah Persekutuan

PUTRAJAYA, 23 Syawal 1443H, Selasa – Kerajaan Persekutuan telah menyalurkan peruntukan kewangan berjumlah RM20.5 juta kepada imam, bilal, siak, guru takmir serta guru Kelas Al-Quran dan Fardu Ain (KAFA) di Wilayah Persekutuan Kuala Lumpur, Putrajaya dan Labuan tahun ini.

Menteri di Jabatan Perdana Menteri (Hal Ehwal Agama) Datuk Idris Ahmad berkata murabbi ummah Wilayah Persekutuan turut menerima bayaran khas RM500 secara sekali beri yang telah disalurkan sebelum Hari Raya Aidilfitri lepas.

“Kerajaan sentiasa menghargai usaha-usaha yang telah dilakukan oleh para murabbi ummah sekalian dalam menyebarkan ilmu dan kefahaman Islam kepada masyarakat,” katanya kepada media selepas menghadiri Multaqa Murabbi Ummah Peringkat Wilayah Persekutuan Tahun 2022, di sini hari ini.

Idris berkata caruman kerajaan sebanyak RM232.80 seorang bagi Pakej Program Perlindungan di bawah Skim Pekerjaan Sendiri Pertubuhan Keselamatan Sosial (Perkeso) juga diteruskan kepada imam, bilal, siak dan guru takmir Wilayah Persekutuan melibatkan 681 orang dengan jumlah peruntukan RM158,536 setahun.

Mengulas lanjut, beliau berkata jumlah keseluruhan peruntukan kewangan bagi imam, bilal, siak dan guru takmir adalah sebanyak RM3.39 juta.

Idris berkata peruntukan bagi imbuhan 150 imam membabitkan jumlah RM1.53 juta dan elaun 126 guru takmir dengan peruntukan RM1.36 juta, telah disalurkan pada 7 Jan bagi agihan suku pertama dan 14 April lepas bagi agihan suku kedua tahun ini.

Beliau berkata jumlah peruntukan elaun 1,200 guru KAFA pula adalah sebanyak RM16.51 juta manakala bayaran bantuan khas tahun 2022 kepada guru berkenaan berjumlah RM600,000.

Katanya bermula Januari lepas, guru KAFA wanita yang bersalin layak diberikan cuti bersalin sebanyak 60 hari dengan dibayar elaun berbanding sebelum ini, mereka hanya diberikan cuti bersalin tanpa layak dibayar elaun.

Sementara itu, ditanya adakah kerajaan bercadang mengkaji kenaikan elaun yang diberikan kepada imam, bilal, siak dan guru takmir seiring dengan kenaikan kos sara hidup, Idris berkata perkara itu bergantung kepada kewangan kerajaan. – Bernama


Pusat Islam di London dibakar, jadi sasaran vandalisme

LONDON, 21 Rabiulawal 1445H, Sabtu – Sebuah pusat Islam berorientasikan wanita dibakar dan menjadi sasaran vandalisme sehingga mencetuskan kebimbangan masyarakat muslim di London.

Sehingga kini, polis masih menyiasat pelaku dan mengenal pasti motif perbuatan khianat ke atas Institut Al-Falah di Hayes, sebuah yayasan amal dan pusat pendidikan untuk golongan wanita.

Selepas mematikan sistem penggera, penyerang yang tidak dikenali telah memecah masuk ke dalam bangunan kira-kira jam 10 malam waktu tempatan pada 26 September lalu.

Suspek kemudiannya merosakkan dinding, kerusi dan permaidani, selain ratusan naskhah al-Quran, kitab dan penerbitan buku agama lain disembur dengan cat berwarna gelap.

Selepas kejadian itu, ahli pusat itu menghubungi polis namun ditolak kononnya pegawai sibuk dan hanya dapat hadir ke tempat kejadian pada keesokan hari.

Bagaimanapun, serangan lain menyusul tidak lama kemudian, membabitkan pembakaran di bangunan sama sehingga merosakkan siling, pintu, dinding, perabot dan buku agama termasuk al-Quran.

Pengerusi Institut Al-Falah, Mariam Tariq berkata, polis seolah-olah sengaja mengetepikan panggilan mereka selepas serangan pertama, atas alasan terlalu sibuk.

“Mereka boleh menghalang kebakaran daripada berlaku sekiranya datang tepat pada masa,” katanya.

Mariam menegaskan, institut itu penting untuk wanita kerana telah menjadi rumah kedua kepada ramai orang sejak ia dibuka pada 2010.

“Institut ini sangat penting bagi kami. Kami wanita berkumpul di sini, membaca al-Quran, ada kelas agama, memasak dan semua orang suka tempat ini,” katanya.

Beliau tidak menolak kemungkinan dua serangan ke atas institut itu mempunyai kaitan dengan Islamofobia, meskipun motifnya masih belum disahkan.- Agensi


Pembunuh George Floyd mahu dibicarakan semula

MINNEAPOLIS, 24 Ramadan 1442H, Khamis – Bekas anggota polis, Derek Chauvin yang didapati bersalah membunuh lelaki kulit hitam, George Floyd kini merayu di mahkamah Minneapolis untuk dibicarakan semula.

Peguam Derek, Eric Nelsom berkata, anak guamnya perlu menjalani perbicaraan semula kerana ‘menuntut keadilan; penyalahgunaan budi bicara yang melucutkan defendan daripada perbicaraan yang adil; salah laku pendakwa raya dan juri; kesalahan ketika perbicaraan; dan keputusan yang bertentangan dengan undang-undang.’

“Juri berasa terancam atau ditakutkan, tertekan ketika prosiding, dan/atau gagal mematuhi arahan semasa perbincangan, melanggar hak perlembagaan Derek atas proses dan perbicaraan yang wajar dan adil,” kata Eric.

Pada 20 April, Derek didapati bersalah atas ketiga-tiga tuduhan jenayah yang dihadapinya berhubung pembunuhan George Floyd.

Dia menghadapi hukuman penjara hingga 40 tahun untuk pembunuhan tuduhan kedua, penjara hingga 25 tahun untuk pembunuhan tuduhan ketiga dan penjara hingga 10 tahun untuk tuduhan menyebabkan kematian.

George Floyd, 46, meninggal pada Mei tahun lalu ketika Derek menekan lutut di leher George selama hampir sembilan minit ketika dia ditahan oleh pegawai polis.

Insiden itu, yang dirakam dalam video yang menjadi tular, mencetuskan protes marah selama berbulan-bulan di seluruh Amerika Syarikat dan dunia.

Banyak kes serupa tidak membawa kepada tuduhan bagi pegawai yang terlibat, termasuk kematian Michael Brown, Eric Garner dan Tamir Rice. – Agensi


Tingkat kesedaran isu penderaan kanak-kanak melalui pendidikan

BANGI, 20 Syaaban 1444H, Isnin – Semua pihak termasuk kerajaan dan masyarakat kini berperanan dalam menangani kes-kes berkaitan keganasan terhadap wanita serta penderaan kanak-kanak.

Ini kerana, pembabitan semua pihak secara khusus dalam masalah itu secara tidak langsung melambangkan ketamadunan sesuatu umat dan negara.

Atas dasar itu, Ketua Wanita BERJASA, Dr Fadilah Ashari menyarankan supaya kesedaran melalui pendidikan yang merangkumi nilai-nilai kemanusiaan ditingkatkan, sebagai solusi kepada masalah berkenaan.

“Sudah tiba masanya pihak berkepentingan duduk untuk menilai semula sistem pendidikan kita bagi memastikan masyarakat bukan sahaja maju dari segi material dan ekonomi, tetapi kaya dengan akhlak, adab serta ciri-ciri kemanusiaan.

“Mana-mana penganut pastinya diajarkan tentang sifat insani dan kasih sayang sesama insan.

“Sekarang kita banyak lihat ilmu berkenaan materialistik dan duniawi yang banyak ditekankan di sekolah sehingga melupakan ilmu berkenaan moral manusiawi,” katanya.

Beliau berkata demikian sebagai mengulas tragedi penemuan mayat kanak-kanak lelaki berusia tiga tahun dalam keadaan tangan diikat di kawasan semak, dipercayai dibunuh dalam kejadian di Kampung Panji, Lahad Datu, semalam.

Bersimpati dengan kejadian menimpa kanak-kanak itu, Dr Fadilah turut mengharapkan keluarga mangsa diberikan ketabahan dalam menghadapi ujian berkenaan.


Perkeso laksana pelarasan kos sara hidup bermula Januari 2023

BANGI, 9 Rabiulawal 1444H, Khamis – Pertubuhan Keselamatan Sosial (Perkeso) akan melaksanakan pelarasan kos sara hidup bagi penerima faedah berkala sedia ada dan kenaikan kadar pencen minimum di bawah Skim Keilatan Perkeso berkuat kuasa 1 Januari tahun depan.

Menteri Sumber Manusia Datuk Seri M. Saravanan berkata, pelaksanaan inisiatif itu adalah lanjutan daripada Kajian Penilaian Aktuari ke-11 oleh Pertubuhan Buruh Antarabangsa (ILO) dengan mengambil kira keadaan sosial dan ekonomi semasa di Malaysia yang terkesan akibat pandemik COVID-19, peningkatan kos sara hidup dan kenaikan kadar inflasi.

“Pelarasan bayaran faedah berkala Perkeso dijangka akan memberi manfaat kepada lebih 400,000 penerima faedah sedia ada yang akan melibatkan anggaran perbelanjaan berjumlah RM213 juta,” katanya dalam kenyataan, hari ini.

Faedah-faedah Perkeso di bawah Akta Keselamatan Sosial Pekerja 1969 (Akta 4) yang dibayar secara berkala merangkumi Pencen Ilat dan Pencen Penakat di bawah Skim Keilatan serta Faedah Hilang Upaya Kekal dan Faedah Orang Tanggungan di bawah Skim Bencana Pekerjaan.

Sehingga kini pelarasan kos sara hidup bagi bayaran faedah berkala Perkeso telah dibuat sebanyak 10 kali di bawah Skim Keilatan sejak 1982 dan 12 kali di bawah Skim Bencana Pekerjaan sejak 1977.

Bagaimanapun Saravanan berkata, kadar pelarasan kos sara hidup bagi penerima faedah berkala Perkeso ini adalah antara 0.7 hingga 9.4 peratus mengikut tahun pencen diterima.

Sementara itu, Saravanan berkata, pelaksanaan kenaikan kadar pencen minimum di bawah Skim Keilatan, Akta 4 akan ditingkatkan daripada kadar pencen minimum sedia ada iaitu sebanyak RM475 sebulan kepada RM550 sebulan.

“Peningkatan kadar pencen mininum ini dijangka akan memanfaatkan kira-kira 56,000 isi rumah di negara ini dalam membantu menangani kenaikan kos sara hidup menerusi peruntukan kewangan sebanyak RM21 juta,” katanya.

Saravanan berkata inisiatif tersebut yang diambil kerajaan melalui Kementerian Sumber Manusia dan Perkeso diharap dapat meringankan beban kewangan Keluarga Malaysia dalam pascapandemik COVID-19.


China lakukan perkara ‘hampir sama’ genosid terhadap Uyghur

WASHINGTON, 29 Safar 1442H, Sabtu – Amerika Syarikat (AS) mendakwa, China kini sedang melakukan sesuatu yang ‘hampir sama’ dengan genosid melalui cara mereka melayan etnik Islam Uyghur di wilayah Xinjiang.

“Jika bukan genosid, ia sesuatu yang hampir dengannya di Xinjiang,” dakwa Penasihat Keselamatan AS, Robert O’Brien sambil berkata, kekerasan Beijing turut dipamerkan terhadap gerakan prodemokrasi di Hong Kong.

AS sebelum ini mengutuk layanan yang diberikan China terhadap etnik Uyghur dan beberapa Islam minoriti lain di Xinjiang, sehingga melaksanakan sekatan atas kesalahan yang dilakukan.

AS menganggarkan lebih daripada sejuta penduduk Islam ditahan di Xinjiang dengan aktivis mendakwa, jenayah terhadap kemanusiaan dan genosid sedang berlaku.

Bagaimanapun, China acap kali menidakkan dakwaan berkenaan dengan menegaskan kem tahanan merupakan pusat latihan dan sebahagian usaha mengekang keganasan di negara itu.

Jabatan Kastam dan Perlindungan Sempadan AS pada Jun berkata, pihaknya menahan bungkusan yang dihantar dari Xinjiang yang sebahagian merupakan produk rambut dan aksesori yang dipercayai menggunakan buruh paksa.

Setiausaha Negeri AS, Mike Pompeo pada Jun turut menggambarkan kekerasan terhadap etnik Islam di Uighur termasuk pemandulan, pengguguran dan perancangan keluarga secara paksa.

Namun, Pompeo pada bulan lepas memberi bayangan bahawa Washington masih mempertimbangkan penggunaan terma yang serius bagi menggambarkan situasi di Xinjiang.

“Apabila Amerika Syarikat bercakap tentang jenayah terhadap kemanusiaan atau genosid … kita perlu bertindak secara berhati-hati dan tepat kerana ia membawa maksud yang cukup berat,” katanya. – Agensi


46 maut dalam gempa bumi di Sichuan

SICHUAN, 9 Safar 1444H, Selasa – Gempa bumi berukuran 6.8 pada skala Richter melanda wilayah Sichuan di China pada Isnin, mengorbankan lebih 40 orang dan menggegarkan ibu kota wilayah Chengdu dan lebih banyak wilayah jauh.

Seramai 46 orang terbunuh dalam gempa itu, lapor media kerajaan China Xinhua hari ini, memetik pihak berkuasa tempatan pada taklimat akhbar.

Beberapa jalan dan rumah berhampiran pusat gempa juga rosak akibat tanah runtuh, manakala komunikasi terputus di sekurang-kurangnya satu kawasan, lapor televisyen kerajaan.

Bagaimanapun, tiada kerosakan pada empangan dan stesen janakuasa hidro dalam jarak 50 kilometer (km) (31 batu) dari pusat gempa dilaporkan, walaupun kerosakan pada grid wilayah menjejaskan kuasa kepada kira-kira 40,000 pengguna akhir.

Pusat gempa berada di bandar Luding, menurut Pusat Rangkaian Gempa China, di pergunungan kira-kira 226 km barat daya Chengdu.

Gempa bumi adalah perkara biasa di wilayah barat daya Sichuan, terutamanya di pergunungannya di barat, kawasan aktif secara tektonik di sepanjang sempadan timur dataran tinggi Qinghai-Tibet.

Namun, gempa ini adalah yang paling kuat melanda wilayah itu sejak 2017. – Agensi


Bicara lelaki didakwa bunuh ahli perniagaan pada 19 November

KUALA LUMPUR, 29 Zulkaedah 1441H, Selasa -Mahkamah Tinggi, di sini,menetapkan tujuh hari bermula 19 November untuk perbicaraan kes bunuh seorang ahli perniagaan, yang mayatnya ditinggalkan di perkarangan lobi sebuah hospital di Jalan Ampang, awal tahun lepas.

Pesuruhjaya Kehakiman Datuk Azhar Abdul Hamid menetapkan tarikh itu ketika prosiding pengurusan kes hari ini.

Tertuduh, Tariq Hussin Akhtar Husin, 37, dengan seorang lagi yang masih bebas didakwa dengan niat bersama telah membunuh Harris Morunting, 42, di sebuah rumah di Jalan Seri Putra 2/5B, Bandar Sri Putra, Hulu Langat, di sini, antara 4.40 petang, 2 Januari dan 11.25 pagi, 3 Januari 2019.

Tariq Hussin mengaku tidak bersalah atas pertuduhan itu mengikut Seksyen 302 Kanun Keseksaan, yang memperuntukkan hukuman mati mandatori, jika sabit kesalahan.

Pendakwaan dikendalikan Timbalan Pendakwa Raya Annur Atiqah Abdul Hadi manakala tertuduh diwakili peguam Zamri Idrus.

Awal tahun lepas, media melaporkan mangsa dipercayai dilarikan beberapa suspek dari rumahnya akibat pertikaian berhubung isu pelaburan mata wang kripto bitcoin dan suspek didakwa menghubungi isteri mangsa sebanyak dua kali, pada dua hari berlainan, untuk meminta wang tebusan RM600,000 dan wanita itu sempat mendengar suara suaminya menjerit sebelum panggilan diputuskan.

Pihak polis menerima maklumat berhubung mayat mangsa yang ditinggalkan di lobi bahagian kecemasan sebuah hospital swasta di Jalan Ampang pada 3 Januari tahun lepas dan hasil pemeriksaan forensik mendapati, mangsa luka pada tubuh dan kepala dipercayai akibat dipukul. -Bernama


Banyak kes bankrap kerana gagal lunas pinjaman

BANGI, 24 Zulkaedah 1444H, Selasa – Peningkatan kes bankrap dalam kalangan rakyat Malaysia memberi petanda tahap literasi kawangan masyarakat perlu ditingkatkan melalui pendidikan di semua peringkat.

Pengarah Pusat Kajian Kerajaan Tempatan UUM, Prof Madya Dr Ahmad Zubir Ibrahim berkata, jumlah kes kebankrapan yang berlaku dalam negara mungkin disebabkan kurangnya ilmu pengurusan kewangan atau amalan gaya hidup yang keterlaluan.

“Walaupun apa pun alasannya, masyarakat harus tahu dan faham hala tuju jelas dalam menentukan di antara keperluan, kehendak dan gaya hidup. Perkara ini harus diberi perhatian dan keutamaan bagi mengelakkan mereka terhumban dalam kebankrapan.

“Literasi kewangan dilihat sebagai satu mekanisme perlu dilaksanakan di semua peringkat ketika ini dan masa depan. Ia harus garap dalam silibus atau kurikulum pendidikan di sekolah atau pengajian tinggi,” katanya.

Menulis rencana di Berita Harian, beliau mengulas bahawa pendidikan literasi kewangan perlu didedahkan dan ditambah baik sekiranya mahu memastikan generasi akan datang tidak terperangkap dalam kadar keberhutangan tinggi.

Beliau juga berkata, sikap tidak dapat membezakan keperluan dan kehendak menyebabkan sesetengah individu terperangkap dalam situasi yang membawa kepada kebankrapan.

Dalam pada itu, beliau berkongsi jumlah dan punca kebankrapan yang berlaku dalam negara sejak April lalu.

“Sementara itu, sehingga April lalu, sebanyak 264,127 jumlah kes kebankrapan ditadbir Jabatan Insolvensi. Dalam tempoh 2019 hingga April 2023, sebanyak 13,073 kes bankrap (38.40 peratus) dalam kalangan umur 35 hingga 44 tahun.

“Sebanyak 9,112 kes (26.77 peratus) pula antara umur 45 hingga 54 tahun dan 18.63 peratus (6341 kes) bagi golongan umur 25 hingga 34 tahun.

“Kebanyakan kes kebankrapan berpunca daripada kegagalan melunaskan bayaran pinjaman terutama pinjaman peribadi (16,755 kes), pinjaman perniagaan (5,806 kes), sewa beli kenderaan (3,782 kes), pinjaman perumahan (2,818) dan hutang kad kredit (2,162 kes),” katanya.

Beliau turut menambah, sukar untuk menafikan keadaan rakyat yang masih terkesan dan terjejas akibat kenaikan kos sara hidup walaupun ekonomi negara semakin stabil.

“Namun jika diamati di peringkat mikro, kesan ketidakstabilan ekonomi masih dirasai setiap penduduk khususnya golongan berpendapatan rendah atau B40 termasuk sebahagian M40.

“Ia ditambah pula dengan kenaikan kadar dasar semalaman (OPR) kepada 3.0 peratus, secara tidak langsung mengubah corak perbelanjaan isi rumah.

“Dalam erti kata lain, peningkatan OPR secara langsung mengurangkan kuasa beli isi rumah. Laporan Indeks Harga Pengguna (IHP) memperlihatkan inflasi mereda kepada 3.3 peratus pada April lalu berbanding bulan sama 2022,”katanya.


Terpulang kepada Khazanah selesaikan masalah MAB

KUALA LUMPUR, 20 Safar 1442H, Khamis – Menteri Kewangan Tengku Datuk Seri Zafrul Tengku Abdul Aziz menegaskan bahawa kerajaan tidak akan menyuntik dana lagi kepada Malaysia Airlines Bhd (MAB) dan ia bergantung sepenuhnya kepada pemilik tunggalnya, Khazanah Nasional Bhd untuk menyelesaikannya.

“Kami telah secara konsisten menyatakan bahawa ini adalah perkara yang Khazanah perlu menyelesaikannya.

“Kementerian Kewangan (MoF) tidak akan menyuntik apa-apa tunai atau modal (lagi) kepada syarikat penerbangan melalui Khazanah. Oleh itu, Khazanah (sebagai pemilik tunggal) perlu merangka langkah sendiri untuk memastikan kelangsungan Malaysia Airlines,” katanya dalam program Breakfast Grille stesen radio BFM hari ini.

Ditanya sama ada MoF akan memberi sebarang jaminan kepada MAB dan sama ada kerajaan akan menutup syarikat penerbangan itu, katanya : “Pada masa ini, kami tidak melihat sebarang sokongan daripada kerajaan.

“Ia terpulang kepada Khazanah sebagai pemilik tunggal Malaysia Airlines. Saya tidak pernah cakap akan menutup Malaysia Airlines.”

Reuters pada Rabu melaporkan bahawa syarikat induk Malaysia Airlines, Malaysia Aviation Group (MAG), telah mengingatkan syarikat pajakan bahawa Khazanah akan berhenti membiayai kumpulan itu, memaksanya kepada proses penutupan jika perbincangan mengenai penstrukturan semula dengan pemberi pajakan tidak berjaya.

Ingatan daripada MAG, meningkatkan kepentingan dalam rundingan untuk penyusunan semula kewangan dikenali sebagai “Plan A” dan menetapkan pelan alternatif untuk mengalihkan dana kepada syarikat penerbangan sekutu, Firefly, menurut surat yang dilihat oleh Reuters.

Sebelum ini, Khazanah melihat kepada kemungkinan penggabungan dengan syarikat penerbangan lain, termasuk dengan syarikat penerbangan tambang rendah, AirAsia, sejak tahun lepas, tetapi tidak berjaya.

Pandemik COVID-19 telah menjejaskan industri penerbangan dengan pelbagai syarikat penerbangan di seluruh dunia menutup operasi atau berdepan muflis berikutan pintu sempadan ditutup dan pesawat tidak dibenarkan berlepas.

Sementara itu, penganalisis penerbangan Endau Analytics, Shukor Yusof dilaporkan berkata MAB perlu dibubarkan berikutan ia tidak dapat diselamatkan lagi.

“Malaysia Airlines sudah lama berdepan dengan masalah dan sukar untuk ditangani. Dengan penularan COVID-19, kewangan syarikat itu semakin sukar untuk diatasi.

“Sejak tragedi MH370 dan MH17, Malaysia Airlines telah mengalami kesukaran untuk meningkatkan jenama mereka. Prestasi syarikat semakin merosot dan Malaysia Airlines sememangnya mempunyai isu legasi sejak bertahun lamanya.

“Kita perlu akur bahawa Malaysia Airlines mempunyai masalah yang besar dan pada pendapat saya, kita bubarkan Malaysia Airlines,” katanya kepada Astro Awani.

Industri penerbangan dijangka kehilangan US$84.3 bilion pada 2020 untuk margin keuntungan bersih sebanyak -20.1 peratus, manakala perolehan akan merosot 50 peratus kepada US$419 bilion daripada US$838 bilion pada 2019, menurut Persatuan Pengangkutan Udara Antarabangsa (IATA).

Dalam prospek kewangannya untuk pengangkutan udara global, IATA berkata bagi 2021, kerugian dijangka berkurangan kepada US$15.8 bilion berikutan perolehan meningkat kepada US$598 bilion.

“Dari segi kewangan, 2020 akan menjadi tahun paling sukar dalam sejarah penerbangan. Pada purata, setiap hari pada tahun ini akan menambah US$230 juta kepada kerugian industri. Secara keseluruhannya, kerugian itu sebanyak US$84.3 bilion,” katanya. – Bernama


Suami isteri bunuh anak dihukum gantung sampai mati

KUALA TERENGGANU, 16 Rejab 1442H, Ahad – Mahkamah Tinggi menjatuhkan hukuman gantung sampai mati terhadap sepasang suami isteri selepas didapati bersalah membunuh anak gadis mereka, lima tahun lalu.

Memetik laporan Sinar Harian hari ini, Hakim, Datuk Zainal Azman Abd Aziz menjatuhkan hukuman itu terhadap Anuar Yusof, 55, dan isterinya Murni Ahmad, 40 selepas mendapati pihak pembelaan gagal menimbulkan keraguan munasabah terhadap kes pendakwaan.

Sementara dua anak mereka Siti Sarah Anuar, 26 dan Amir Sharif Anuar, 19, dilepaskan dan dibebaskan daripada pertuduhan sama.

Berdasarkan pertuduhan, keempat-empat beranak ini didakwa bersama-sama membunuh mangsa Siti Hajar Anuar, yang ketika kejadian berusia 22 tahun di Jalan Air Putih, Taman Semarak, Binjai Chukai, Kemaman, kira-kira jam 10.45 malam, pada 26 April 2016.

Dengan itu, mereka didakwa melakukan kesalahan mengikut Seksyen 302 Kanun Keseksaan kerana membunuh yang memperuntukkan hukuman di bawah Seksyen 35 akta sama.

Pendakwaan kes dikendalikan Timbalan Pendakwa Raya, Zulfazliah Mahmud dan kesemua tertuduh diwakili peguam bela, Masliela Ismail daripada Tetuan Ghazali Ismail & Co.

Tragedi menimpa mangsa dikesan selepas polis curiga dengan laporan kematian dibuat bapa gadis itu pada 26 April 2016.

Pada mulanya, gadis berkenaan dikhabarkan mengalami sakit biasa, tetapi kesan gigitan di badan selain lebam di mata membongkar tindakan itu dipercayai dilakukan ahli keluarganya sendiri.

Siasatan awal polis juga mendapati keadaan fizikal gadis berkenaan terlalu kurus yang hanya berat 18 kilogram seperti kebuluran tidak cukup makan menyebabkan empat beranak itu ditahan di rumah keluarga berkenaan pada 1.50 pagi, 1 Mei 2016.


MCA cuba ‘tegak benang basah’, lantik peguam bela pemprotes Jawi

BANGI, 15 Rejab 1442H, Sabtu – Presiden gerakan Islam, Ikatan Muslimin Malaysia (ISMA), Haji Aminuddin Yahaya ‘kagum’ dengan komitmen parti berasaskan perkauman, MCA dalam mempertahankan lapan lelaki yang didakwa dengan pertuduhan berhimpun secara haram pada 2019.

Ini susulan MCA dilaporkan, bakal melantik peguam bagi membantu semua tertuduh yang didakwa di mahkamah kerana pembabitan mereka dalam ‘bantahan kemasukan pembelajaran Jawi dalam kurikulum pendidikan Cina’.

Tindakan itu atas alasan kononnya semua tertuduh hanya mengamalkan hak kebebasan bersuara mereka dalam keadaan yang aman seperti dibenarkan dalam Perlembagaan negara.

Menurut Setiausaha Agung MCA, Datuk Chong Sin Woon, mereka menyuarakan permohonan dengan aman, tanpa menjejaskan keamanan awam.

Tidak pelik dengan keadaan itu, Aminuddin berkata, ini bukan kali pertama parti itu membela mereka-mereka yang kurang ajar sebegini.

“Contohnya, kes pencerobohan tanah di Raub, mereka berlumba-lumba dengan DAP untuk membela penceroboh.

“Malah, dalam kes mencabar keabsahan kedudukan sekolah vernakular, peguam mereka dihantar juga untuk mempertahankan bagi pihak sekolah vernakular.

“Berbalik kepada kes protes pembelajaran tulisan Jawi di mahkamah itu tadi, saya ‘kagum’ betapa komitednya mereka menegakkan benang yang basah dan mempertahankan mereka yang jelas bersalah,” katanya dalam kenyataan hari ini.

Dalam pada itu, beliau yang juga Pengerusi Pertubuhan-pertubuhan Pembela Islam (PEMBELA) tidak menolak kemungkinan mereka yang terlibat dengan protes itu mengaku tidak bersalah hasil daripada sokongan peguam MCA.

“Jika tidak, pastinya mereka akan mengaku bersalah dan menerima hukuman seadanya kerana memang jelas pun.

“Tidak pelik juga mereka begitu berani sebegini kerana ini isu melibatkan sekolah Cina dan pasti ianya akan memberikan kelebihan, sekurang-kurangnya kelebihan moral kerana Timbalan Menteri Pendidikan adalah dari MCA juga,” katanya.

Susulan melihat kehadiran pimpinan-pimpinan dan wakil-wakil rakyat DAP ke mahkamah memberikan sokongan di mahkamah, Aminuddin meminta orang Melayu mengambil iktibar.

“Antara wakil rakyat yang hadir memberi sokongan di mahkamah adalah ADUN Tras, Chow Yu Hui (DAP) dan ADUN Triang, Leong Yu Man (DAP) walaupun Tras dan Triang terletak jauh dan tiada kena mengena dengan daerah Jerantut.

“Iktibar yang kita boleh ambil di sini ialah bagaimana komitednya mereka membela bangsa mereka walau berlainan parti dan blok politik. Lihat juga bagaimana mereka memanfaatkan jawatan yang ada secara strategik walaupun mereka hanya ada dua kerusi di Parlimen dalam kerajaan,” katanya.


Mimpi ngeri 22 bulan berulang jika PH bentuk kerajaan

BANGI, 25 Rabiulakhir 1444H, Ahad – Pengalaman berada di bawah pemerintahan Pakatan Harapan (PH) sebelum ini meskipun singkat, namun sangat membekas di hati rakyat terutamanya orang Melayu dan Bumiputera.

Rata-rata menyifatkan tempoh pentadbiran PH membabitkan parti PKR, DAP dan Amanah selama 22 bulan itu bagaikan mimpi ngeri yang tidak mahu diulangi.

Sebelum ini, Timbalan Premier Sarawak, Datuk Amar Awang Tengah Ali Hasan berkata, kerajaan Gabungan Parti Sarawak (GPS) mengakui negara berhadapan pelbagai situasi sepanjang tempoh PH mentadbir.

Malah, Kerajaan Sarawak turut mendapat kesan yang amat buruk daripada sistem pentadbiran negara yang tidak terurus ketika zaman PH.

“Banyak projek yang telah diluluskan oleh kerajaan yang terdahulu sebelum kerajaan PH mentadbir negara telah dibatalkan dan situasi ini telah memaksa Kerajaan Sarawak mengambil iktibar dan menggunakan peruntukan sendiri dalam meneruskan pembangunan tersebut,” dakwanya.

Premier Sarawak, Tan Sri Abang Johari Abang Openg juga tidak lupa bagaimana bekas Menteri Kewangan daripada kerajaan PH, Lim Guan Eng meminta kerajaan negeri Sarawak membayar hutang sebanyak RM2.352 bilion terlebih dahulu sebelum bantuan kerajaan Persekutuan membaiki sekolah-sekolah daif disalurkan ke negeri itu.

Bukan hanya Abang Johari yang mengingati kata-kata Guan Eng, malah salah seorang pengguna laman media sosial, Muhammad Khaidir Sidek turut melahirkan ketidakpuasan hati dengan layanan Pengerusi DAP itu terhadap Sarawak.

Beliau juga mempertikaikan hasrat PH jika ingin bergabung dengan GPS untuk membentuk Kerajaan Persekutuan.

“Nak himpit GPS, teringat mulut kurang ajar DAP dulu dengan Sarawak,” katanya.

Seorang lagi pengguna Facebook berkata, perkara yang paling ketara DAP lakukan kepada pihak yang tidak bersekutu dengannya adalah mengabaikan tanggungjawab di negeri itu.

“Apa yang DAP akan buat pada yang tak menyokong dia, dia akan hukum lawan dia, sama ada kes mahkamah atau abaikan tanggungjawab sebagai parti pemerintah.

“Contoh kes Sarawak minta peruntukan untuk sekolah usang. Guan Eng boleh hina Sarawak suruh bayar hutang dulu baru dia bagi peruntukan.

“Walhal itu memang tanggungjawab Kerajaan Pusat, dan apa jadi lepas tu? PRN sarawak DAP-PH kalah teruk di Sarawak. Rakyat melihat,” katanya.

Sementara itu, Meor Hardi pula berkata, PH tidak wajar diberi peluang sekali lagi untuk mentadbir kerajaan Malaysia kerana pengalaman pahit itu sudah pernah dirasai.

“Jangan bagi peluang dan ruang. Kebanyakan undi PH hanya di kalangan orang Melayu yang senang, cukup pakai dan penting perut sendiri.

“B40, anda tepuk dada, tanya selera ya. Jangan pisang berbuah dua kali, kenang sikit perit 22 bulan mereka memerintah. Tobat dah aku, perit teramat sangat,” katanya.

Sehingga hari ini, Parlimen masih tergantung selepas gabungan parti tidak mampu membentuk Kerajaan Persekutuan.

PH memperolehi 82 daripada keseluruhan 219 yang dipertandingkan. Bagaimanapun, sehingga petang ini pimpinan PH belum mengeluarka  sebarang kenyataan rasmi.


Kenaikan kos haji diharap seiring kualiti perkhidmatan jemaah

MAKKAH, 12 Zulkaedah 1443H, Ahad – Kenaikan kos mengerjakan haji tahun ini diharap seiring dengan kualiti perkhidmatan dan kebajikan yang bakal dinikmati jemaah.

Ketua Rombongan Haji Malaysia, Datuk Seri Syed Saleh Syed Abdul Rahman berkata, keadaan kenaikan kos bukan sahaja menjadi topik utama di tanah air tetapi juga negara lain, malah TH meletakkan harapan tinggi agar perjalanan haji tahun ini lebih baik dari sebelumnya.

“Perkara ini ada dibincangkan dengan negara-negara serantau bahawa kos haji yang meningkat begitu ketara berbanding tahun sebelum ini… ia disebabkan beberapa faktor luar kawalan seperti inflasi, percukaian dan sebagainya.

“Ada juga penambahbaikan perkhidmatan yang akan disediakan oleh pihak berkuasa Arab Saudi serta Muassasah Asia Tenggara. Ini adalah selaras dengan visi dan misi 2030 kerajaan Arab Saudi. Kita berharap kenaikan kos turut meningkatkan kualiti perkhidmatan khususnya semasa Masyair,” katanya.

Beliau berkata demikian ketika ditemui pemberita selepas majlis menyambut ketibaan 291 jemaah dari Madinah di hotel Land Premium, di sini, iaitu hotel kedua yang dibuka untuk jemaah Malaysia.

Menurut Syed Saleh, perkhidmatan Makkah Route atau pra pelepasan untuk jemaah haji Malaysia juga adalah salah satu perkhidmatan terbaik, apatah lagi Malaysia terpilih di antara lima negara lain yang dipilih Arab Saudi.

Selain itu, kemudahan lain yang diharapkan ditambah baik termasuklah keselesaan di khemah sama ada di Arafah dan Mina, kemudahan tandas, kualiti sajian serta kelancaran pergerakan bas.

“Makkah Route mampu memberi kemudahaan dan keselesaan yang sangat baik kepada jemaah haji kita kerana apabila mereka sampai sahaja di lapangan terbang sama ada di Terminal Madinah atau Jeddah, mereka terus menaiki bas tanpa melalui imigresen, kastam dan tanpa perlu menunggu beg.

“Mereka juga akan terus menaiki bas ke hotel dan barangan mereka akan dihantar ke hotel masing-masing. Perkhidmatan tambah baik juga akan dirasai oleh jemaah ketika di Arafah dan Mina. Khemah adalah yang baharu serta mempunyai pendingin hawa,” katanya.

Tegas beliau, walaupun kos meningkat, hanya sebahagian sahaja ditanggung oleh jemaah haji manakala selebihnya diuruskan oleh TH melalui pelbagai pendapatan, pelaburan dan perniagaan, malah ia melibatkan perbelanjaan tambahan yang besar.

Jemaah yang telah berada di Madinah dan Makkah juga terpaksa berdepan dengan kenaikan harga makanan di restoran serta barangan lain.

“Sebenarnya kenaikan kos yang ketara ini turut melibatkan semua barangan dan perkhidmatan di Arab Saudi…bukan sahaja mengerjakan haji tetapi juga kehidupan harian. Jemaah akan rasai kenaikan harga barangan untuk mereka beli sebagai cenderahati apabila mereka balik ke tanah air nanti,” katanya.

Sementara itu, 3,882 jemaah haji Malaysia telah selamat tiba di Madinah menerusi 15 penerbangan.

Seterusnya mereka akan tiba di Makkah secara berperingkat untuk mengerjakan umrah pertama serta mengikuti pelbagai program menarik yang dianjurkan pihak TH.

Sepertimana jemaah dari penerbangan lain, malam tadi kesemua mereka yang melalui penerbangan KT04 disambut meriah dengan menerima jambangan bunga, manisan serta dihidangkan dengan air zam-zam oleh pihak pengurusan.

Salah seorang jemaah, Isnaini Raman, 48, berkata beliau sangat teruja dan bersyukur kerana terpilih ke Tanah Suci, meskipun adakala rindu dengan keluarga apatah lagi suami tidak dapat menemaninya.

“Saya menerima tawaran haji pada 2020 tetapi tertangguh kerana COVID-19, alhamdullillah kali ini dapat dilaksanakan. Sukar nak digambarkan dengan kata-kata. Layanan dari pengurusan TH juga buat ramai jemaah terharu,” katanya.- Bernama


PM kena ingat jasa UMNO’

BANGI, 20 Ramadan 1444H, Selasa – Keputusan untuk menilai semula pelantikan pemimpin UMNO sebagai Pengerusi di Syarikat Berkaitan Kerajaan (GLC) dianggap sebagai langkah tidak wajar dan memalukan individu berkenaan.

Terdahulu, Perdana Menteri, Datuk Seri Anwar Ibrahim memaklumkan, lantikan bekas Ahli Parlimen Baling, Datuk Seri Abdul Azeez Rahim sebagai Pengerusi Lembaga Kemajuan Wilayah Kedah (KEDA) belum dimuktamad dan akan diteliti semula.

Katanya, perkara berkenaan sudah dibincangkan antara beliau bersama Presiden UMNO, Datuk Seri Ahmad Zahid Hamidi.

Tidak bersetuju dengan ‘tindakan’ sedemikian, Ketua Dewan Pemuda PAS, Ustaz Ahmad Fadli Shaari berkata, sepatutnya pemimpin nombor satu negara menjaga maruah dan air muka pemimpin berkenaan.

“Pengumuman untuk menilai semula pelantikan sebagai Pengerusi KEDA itu adalah satu perkara yang kurang wajar.

“Pelantikan itu sudah diumumkan secara terbuka, PM perlu jaga maruah dan air muka pemimpin terbabit,” katanya dalam kenyataan di Facebook, hari ini.

Mengulas lanjut, Ahmad Fadhli secara sinis menyarankan supaya Ahli Parlimen Tambun itu menghargai jasa dan sumbangan UMNO.

Katanya, UMNO juga sudah memberikan kerjasama yang cukup baik dalam menubuhkan kerajaan hari ini.

“Kena ingat jasa dan sumbangan UMNO, jangan dilayan seperti melukut di tepi gantang.

“Semoga dipermudahkan segala urusan,” katanya.

5 April lalu, pelantikan Azeez diumumkan Ahmad Zahid bagi menggantikan Datuk Seri Jamil Khir Baharom yang memegang jawatan itu sebelum ini.


Wabak COVID-19 dijangka pulih awal tahun depan

COPENHAGEN, 10 Rejab 1442H, Isnin – Wabak COVID-19 yang kini sudah meragut nyawa 2.46 juta penduduk dunia dijangka akan berakhir awal tahun 2020.

Pertubuhan Kesihatan Sedunia (WHO) memberi gambaran meskipun virus masih merebak, tetapi hakikatnya lebih terkawal berbanding tahun lalu.

Pengarah Serantau WHO untuk Eropah, Hans Kluge mengingatkan, dalam keadaan sekarang, tiada sesiapa dapat mengetahui keadaan sebenar COVID-19 pada masa depan.

Beliau berkata, mutasi adalah perkara biasa dan virus terbabit sedang cuba menyesuaikan diri dengan individu dijangkiti, namun kebimbangan masyarakat awam ialah penularan mutasi secara pantas.

Beliau berkata, vaksin boleh diubah suai berdasarkan mutasi baharu jika perlu, tanpa perlu kembali dibangunkan dari mula.

Namun, mutasi tidak akan menjadikan virus itu berada di luar kawalan, justeru ia perlu diberi perhatian serius.

Kluge menegaskan, masalah terbesar akan dihadapi apabila ada golongan telah divaksin berada dalam kelompok sama dengan mereka yang tidak menerima vaksin. – Agensi


Wanita hamil di Arab Saudi boleh ambil vaksin COVID-19

RIYADH, 15 Ramadan 1442H, Selasa – Wanita hamil di Arab Saudi kini boleh mendaftar untuk mendapatkan vaksin COVID-19, kata Kementerian Kesihatan.

“Kajian menunjukkan tidak ada bahaya bagi wanita hamil atau janin. Namun, jika dijangkiti virus, ia boleh menyebabkan komplikasi teruk, mengancam kehamilan,” kata kementerian.

Pengumuman itu dibuat beberapa hari selepas salah satu laporan terbesar mengenai vaksinasi COVID-19 menerbitkan bukti bahawa dos tersebut selamat untuk wanita hamil.

Keputusan awal dibuat berdasarkan laporan lebih 35,000 wanita di Amerika Syarikat yang menerima suntikan Moderna atau Pfizer ketika hamil.

Persatuan Amerika untuk Perubatan Reproduktif juga secara berasingan menyokong vaksin COVID-19 untuk wanita hamil berdasarkan bukti yang telah dinilai selama lebih dari satu tahun.

“Setiap orang, termasuk wanita hamil dan mereka yang ingin hamil, harus mendapatkan vaksin COVID-19. Vaksin selamat dan berkesan,” kata persatuan dalam satu kenyataan.

Minggu lalu, Dubai memperluas kriteria kelayakan untuk vaksin mRNA Pfizer COVID-19 untuk memasukkan wanita yang menyusu dan mereka yang merancang untuk hamil.

“Kajian klinikal menunjukkan bahawa vaksin mRNA selamat bagi wanita yang sedang menyusu atau merancang untuk hamil.

“Kecuali jika pesakit mempunyai kontraindikasi perubatan tertentu terhadap vaksin atau komponen vaksin,” kata Ketua Pegawai Eksekutif Hospital Latifa untuk Wanita dan Anak-anak, Dr Muna Tahlak.

Vaksin COVID-19 disediakan untuk warganegara dan penduduk di Arab Saudi di lebih dari 500 pusat inokulasi yang berbeza di seluruh negara.

Setakat ini, lebih daripada 8 juta orang telah menerima vaksin di negara itu. – Agensi


UMNO bukan lagi sandaran orang Melayu perjuang nasib bangsa

BANGI, 10 Rejab 1444H, Rabu – Orang Melayu kini telah mempunyai alternatif lain dalam membela nasib bangsa dan agama termasuk memperjuangkan isu-isu Melayu.

Bekas Ketua Pemuda UMNO, Khairy Jamaluddin berkata, mereka tidak lagi menganggap bahawa isu tersebut tidak akan dibela tanpa ada UMNO dan orang Melayu sudah mencari wadah lain yang boleh memperjuangkannya.

Dek kerana itu, untuk memastikan UMNO terus kekal relevan, parti ini perlu mengambil tindakan dengan membuka pertandingan di setiap peringkat terutamanya jawatan Presiden.

“Kalau yang menang itu Zahid, Zahid lah, tapi kena ada mandat sebab tanpa mandat daripada ahli.

“Bagaimana kita nak jelaskan kepada rakyat terutama orang Melayu bahawa kita mahu bawa perubahan?

“Sedangkan orang Melayu sekarang ini pun kata ‘alah kalian pun tak berani nak adakan pemilihan untuk Presiden dan Timbalan Presiden, tak berani nak bawa perubahan, tak berani nak beri hak kepada ahli untuk memilih pemimpin, apa perubahan yang kalian katakan’?,” katanya.

Beliau berkata demikian ketika muncul di program bual bicara yang dianjurkan portal berita tempatan.

Sementara itu, Bekas Ahli Parlimen Rembau itu mengakui beliau tidak merajuk dengan parti tersebut walaupun telah disingkirkan.

Jelas Khairy, ramai rakan-rakan seperjuangannya masih berada di dalam Majlis Kerja Tertinggi (MKT) parti itu.

Malah, ramai dalam kalangan mereka mempertahankannya dan bersuara tidak bersetuju dengan pemecatan tersebut.

Jumaat lalu, Khairy antara beberapa pemimpin yang dipecat termasuk Tan Sri Noh Omar.

Susulan pemecatannya, Khairy giat tampil di media bagi memperjelas isu membabitkan UMNO serta tawaran beberapa parti lain agar beliau menyertai parti mereka.

Namun, bekas Menteri Kesihatan itu masih belum membuat sebarang keputusan tetapi telah memberi petunjuk akan bertanding dalam Pilihan Raya Negeri (PRN) di Selangor nanti.


30 ahli, penyokong UMNO hantar borang sertai PAS

BENTONG, 16 Rabiulawal 1445H, Isnin – Seramai 30 orang ahli dan penyokong UMNO Cawangan Kampung Chemomoi dilaporkan menyerahkan borang permohonan keahlian PAS, semalam.

Ahli UMNO, Kamisah Abdul Kadir berkata, tindakan itu diambil kerana mereka sudah terlalu marah dan kecewa terhadap kepimpinan UMNO.

“Kebanyakan ahli UMNO marah Barisan Nasional (BN) gabung dengan DAP, kami amat kecewa dengan BN. Kami mahukan perubahan dan kemajuan kampung, bukan kerjasama dengan DAP.

Beliau bersama beberapa orang lagi ahli UMNO Kampung Chemomoi hadir menyerahkan borang keahlian PAS kepada Pesuruhjaya PAS Pahang, Ustaz Rosli Abdul Jabar sekali gus menyatakan sokongan kepada Perikatan Nasional (PN).
Turut hadir hadir ialah Ketua Penerangan PAS negeri, Ustaz Tarmizi Yahaya.
Sementara itu, seorang lagi penyokong veteran UMNO, Mad Yusof Abdul Ghani, 80, meluahkan sudah muak dengan permainan politik BN yang terlalu banyak tipu helah.
“Saya dah jemu dengan Barisan Nasional kerana mereka ni banyak sangat helah, bunyi banyak bantuan tapi hapak pun tak dapat,” katanya ketika ditanya alasan berubah sokongan daripada UMNO kepada PAS.
Dalam pada itu, Mad Yusof menyatakan bahawa beliau amat berbangga apabila mendapat tahu bahawa calon PN adalah bekas guru, Kasim Samat.
“Saya kenal betul Cikgu Kasim daripada kecil. Dahulu saya pembeli getah beku, ayah Cikgu Kasim menoreh, jual getah beku pada saya. Masa itu Cikgu Kasim berumur 10 tahun.
“Saya sokong penuh PN naiklah kali ni, hari Sabtu, tujuh haribulan saya akan undi Cikgu Kasim, calon nombor satu,” katanya.
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Mufti Kelantan nasihat warga emas jangan risau terima suntikan vaksin

KOTA BHARU, 15 Ramadan 1442H, Selasa – Mufti Kelantan, Datuk Mohamad Shukri Mohamad berkata, pengalamannya dijangkiti COVID-19 tahun lepas sehingga terpaksa dirawat 16 hari di hospital menyedarkan beliau betapa pentingnya suntikan vaksin.

Justeru, beliau menasihatkan orang ramai khususnya yang berusia 60 tahun ke atas agar tidak perlu risau dengan vaksin yang dibekalkan kerana ia tidak mengandungi bahan terlarang.

“Saya menyeru kepada umat Islam yang akan menerima suntikan vaksin COVID-19 supaya menerimanya dengan penuh keyakinan.

“Orang ramai tidak perlu bimbang kerana ia langsung tidak menyakitkan. Kalau adapun mungkin lenguh-lenguh sedikit pada bahu selepas suntikan,” katanya yang turut menerima suntikan bagi Fasa Kedua Program Imunisasi COVID-19 Kebangsaan di Pusat Pemberian Vaksin (PPV) Dewan Jabatan Pendidikan Negeri (JPN) Tunjong, di sini hari ini.

Mufti Kelantan itu adalah antara 432 warga emas yang menerima suntikan hari ini.

Mohammad Shukri yang berusia 75 tahun dijadual menerima suntikan kali kedua pada 18 Mei bersama isterinya, Salmiah Mat Zainal, 73.

Pada 17 Mac 2020, Mohamad Shukri menerima rawatan di Hospital Raja Perempuan Zainab II (HRPZ II) selepas disahkan positif COVID-19.

Mengulas lanjut, beliau berkata tindakan kerajaan memperkenalkan program suntikan secara percuma kepada rakyat amat tepat.

“Orang ramai perlu mengambil suntikan ini dan mana-mana individu yang sudah mendaftar dan menerima panggilan supaya hadir menerima suntikan perlulah datang,” katanya.

Terdahulu, Timbalan Menteri Kesihatan, Datuk Dr Noor Azmi Ghazali serta Pengarah Jabatan Kesihatan Kelantan Datuk Dr Zaini Hussin turut melawat dan menyaksikan proses suntikan ke atas warga emas di PPV Tunjong.

Selain PPV Tunjong, program imunisasi ini juga telah diadakan di PPV Pasir Mas dan Pasir Puteh, selain akan dijalankan di empat lagi kawasan termasuk di Kuala Krai dan Tanah Merah. – Bernama


Kluster baharu dikesan di Sabah

KUALA LUMPUR, 24 Muharram 1442H, Sabtu – Kementerian Kesihatan mengenal pasti satu kluster baharu COVID-19 dalam kalangan pendatang tanpa izin di Sabah, dikenali Kluster Laut yang dikesan di Kunak.

Ketua Pengarah Kesihatan, Tan Sri Dr Noor Hisham Abdullah berkata, kes indeks kluster (kes ke-9859) itu merupakan seorang tahanan di Pusat Tahanan Sementara Tawau, Sabah yang telah dihantar pulang ke negara asalnya di Zamboanga, Filipina pada 27 Ogos lalu.

Namun katanya pada 5 September lalu individu itu menyusup masuk semula ke Sabah melalui jalan tikus untuk melawat isterinya.

“Isteri (kes indeks) (iaitu kes ke-9860) pula dikesan positif COVID-19 pada 8 September ketika saringan rujukan dari Hospital Kunak ke Hospital Tawau bagi rawatan lanjut komplikasi pendarahan selepas bersalin,” katanya dalam kenyataan berhubung perkembangan COVID-19 di sini hari ini.

Dr Noor Hisham berkata, hasil aktiviti pengesanan kes secara aktif dan saringan kontak rapat, dua lagi kes positif COVID-19 telah dikesan, iaitu anak dan jiran kes indeks (kes ke-9861 dan kes ke-9862).

Menurut Dr Noor Hisham hingga hari ini, seramai 49 individu telah disaring dalam kluster itu dan semua saringan membabitkan warganegara Filipina.

Daripada jumlah itu, empat kes dikesan positif, 14 individu negatif dan 31 individu lagi masih menunggu keputusan, katanya.

“Langkah pencegahan penularan jangkitan seperti proses nyah kuman dan pembersihan telah dijalankan di lokasi-lokasi yang dikenal pasti. Punca jangkitan masih di dalam siasatan,” katanya. – Bernama


Kerajaan pastikan strategi terbaik tangani isu tuntutan Sulu

KUALA LUMPUR, 7 Muharam 1444H, Jumaat – Kerajaan menyatakan komitmen untuk memastikan strategi terbaik dilaksanakan bagi menangani isu tuntutan kumpulan Sulu terhadap kerajaan Malaysia, termasuk penubuhan Pasukan Khas Bagi Menangani Isu Tuntutan Pihak Mendakwa Waris Kesultanan Sulu Terhadap Kerajaan Malaysia.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata kerajaan akan memastikan kemenangan demi kepentingan dan kedaulatan negara tetap terpelihara.

“Kerajaan juga yakin bahawa semua tindakan dan strategi yang sedang dan akan dilaksanakan bagi menangani isu ini akan membuahkan hasil yang positif dengan sokongan semua pihak khususnya rakyat Malaysia,” katanya dalam kenyataan hari ini.

Beliau berkata pasukan khas itu telah mengadakan mesyuarat pertamanya pada Rabu antara lain membincangkan berkaitan tindakan undang-undang yang telah diambil oleh kerajaan Malaysia di Sepanyol dan Perancis bagi menangani tuntutan tersebut, selain isu pembayaran wang serahan berjumlah 5,300 dolar setahun.

Menurutnya Final Award yang dikeluarkan Mahkamah Arbitrasi Paris pada 28 Feb lepas tidak menyentuh isu pengambilan wilayah Sabah atau kedaulatan negeri itu oleh kumpulan Sulu.

Wan Junaidi berkata pasukan khas turut mengambil maklum bahawa pelantikan Dr Gondoza Stampa sebagai penimbang tara dan kesemua tindakan bersifat prosedur yang dibuat olehnya telah dibatalkan berdasarkan keputusan Mahkamah Tinggi Madrid bertarikh 29 Jun 2021.

“Berdasarkan keputusan bertarikh 29 Jun 2021 tersebut, Mahkamah Tinggi Madrid telah mengeluarkan keputusan bahawa ‘Partial Award on Jurisdiction’ yang dikeluarkan pada 25 Mei 2020 oleh Dr Stampa adalah tidak sah dan terbatal.

“Kerajaan juga telah mengemukakan permohonan untuk membatalkan Exequatur Order dan seterusnya permohonan bagi menggantung penguatkuasaannya. Permohonan kerajaan bagi menggantung penguatkuasaan Exequatur Order tersebut telah dibenarkan oleh Mahkamah Perancis pada 16 Disember 2021,” katanya.

Beliau berkata kerajaan seterusnya membuat permohonan membatalkan Final Award yang dikeluarkan oleh Dr Stampa pada 28 Februari lepas itu dan permohonan bagi menggantung penguatkuasaan Final Award tersebut di Mahkamah Perancis.

Katanya mahkamah itu telah membenarkan permohonan bagi menggantung penguatkuasaan Final Award tersebut pada 12 Julai lepas. – Bernama


Iran henti hantar duta ke Sweden, tanda protes bakar al-Quran

TEHRAN, 14 Zulhijjah 1444H, Isnin – Iran tidak akan menghantar duta baharu ke Sweden sebagai tanda protes terhadap insiden pembakaran al-Quran di luar masjid di Stockholm, baru-baru ini.

Menteri Luar Iran, Hossein Amirabdollahian berkata demikian dalam ciapan di laman Twitter pada Ahad.

“Walaupun prosedur pentadbiran untuk melantik duta baharu ke Sweden telah selesai, proses penghantaran mereka ditangguhkan kerana kerajaan Sweden mengeluarkan permit untuk mencemarkan Al-Quran,” katanya.

Rabu lalu, seorang lelaki dilaporkan mengoyak dan membakar al-Quran di luar masjid pusat Stockholm, pada hari pertama sambutan Aidiladha.

Polis Sweden mendakwa pelaku tersebut dengan tindakan hasutan terhadap kumpulan etnik atau kebangsaan.

Sebelum itu, polis Sweden telah menolak beberapa permohonan untuk mengadakan demonstrasi anti-Quran, namun mahkamah menolak keputusan tersebut, mengatakan ia melanggar kebebasan bersuara.

Dalam permit untuk demonstrasi pada hari Rabu, polis Sweden berkata walaupun ia mungkin akan memberi kesan kepada dasar luar, risiko keselamatan dan kesan yang dikaitkan dengan pembakaran al-Quran tidak menjurus keadaan sedemikian sehingga permohonan berkenaan perlu ditolak. – Agensi


Lahad Datu sandiwara: Kenyataan Mohamaddin singgung veteran

KUALA LUMPUR, 4 Safar 1442H, Selasa – Kenyataan calon Parti Warisan Sabah (Warisan) Datuk Mohamaddin Ketapi bahawa pencerobohan di Lahad Datu, Sabah pada tahun 2013 adalah sandiwara, mengguris dan menyinggung perasaan veteran Angkatan Tentera Malaysia (ATM) yang pernah berkhidmat semasa insiden itu berlaku.

Jabatan Hal Ehwal Veteran (JHEV) dalam kenyataan berkata semasa mempertahankan kedaulatan bumi Lahad Datu dalam insiden itu, seorang daripada 10 anggota keselamatan yang terkorban adalah anggota ATM dan mustahil anggota yang terkorban ini bersandiwara dalam mendepani ancaman terbabit.

“Semangat patriotisme dan sayangkan negara yang dipamerkan oleh veteran-veteran ATM selama ini tidak sepatutnya dipandang remeh oleh ahli politik hanya semata-mata untuk mendapatkan sokongan masyarakat di Sabah.

“Ia harus diinsafi bahawa keamanan yang dinikmati pada hari ini adalah hasil daripada perjuangan yang berterusan veteran-veteran ATM dan anggota keselamatan yang lain,” menurut kenyataan yang dikeluarkan.

JHEV ingin mengingatkan kepada semua pihak agar tidak mengeluarkan sebarang kenyataan yang boleh menimbulkan rasa marah dan menyinggung perasaan yang seterusnya menimbulkan suasana tidak harmoni yang boleh menggugat keselamatan dan kedaulatan negara.

Bagaimanapun, Mohamaddin pada petang semalam telah memohon maaf akan kenyataannya itu yang menurutnya disalahertikan oleh pelbagai pihak.

Sebelum ini, Bernama melaporkan Menteri Kanan Pertahanan Datuk Seri Ismail Sabri Yaakob dalam kenyataan berkata tuduhan berkenaan merupakan penghinaan kepada pasukan keselamatan khususnya kepada 10 keluarga anggota keselamatan yang terkorban dalam peristiwa berkenaan.

Berikutan itu, Panglima ATM Jen Tan Sri Affendi Buang berkata kenyataan yang dikeluarkan ahli politik berkenaan adalah tidak bertanggungjawab dan memperlekeh tugas anggota tentera. – Bernama


Jumlah penagih dadah meningkat 27 peratus

KUALA SELANGOR, 5 Rabiulawal 1445H, Khamis – Kes penagihan dadah di negara ini menunjukkan peningkatan sebanyak 27 peratus dalam tempoh enam bulan pertama tahun ini iaitu kepada 118,920 penagih, berbanding 93,534 yang dicatatkan dalam tempoh sama tahun lepas.

Ketua Pengarah Agensi Anti Dadah Kebangsaan (AADK), Sutekno Ahmad Belon berkata, trend peningkatan itu dilihat semakin merisaukan dengan lebih separuh jumlah tersebut terdiri daripada golongan belia.

“Pada tahun lepas lebih 137,000 penagih dadah direkodkan dan 65 peratus daripada jumlah penagih itu melibatkan golongan belia dan remaja,” katanya kepada pemberita selepas Majlis Apresiasi Media AADK, di sini malam tadi.

Katanya, berdasarkan trend penyalahgunaan bahan terlarang itu dalam tempoh lima tahun kebelakangan ini, penggunaan dadah sintetik dilihat lebih tinggi berbanding dadah organik.

Dalam pada itu, Sutekno mendedahkan Perlis, Kedah, Kelantan dan Terengganu antara negeri yang mencatatkan nisbah tertinggi bagi setiap 100,000 penduduk terlibat dengan masalah penyalahgunaan, manakala Selangor mencatatkan jumlah penagih tertinggi.

Beliau berkata antara faktor yang menyebabkan golongan remaja dan belia terjerumus dalam kancah tersebut adalah waktu lapang mereka tidak diisi dengan sebarang aktiviti.

“Oleh kerana itu, kita telah lancarkan Skuad Antidadah pada tahun ini untuk memastikan golongan belia ada aktiviti yang berfaedah yang boleh dilaksanakan dan kita akan pelopori melalui skuad ini.

“Kita menyasarkan untuk menarik seramai satu juta ahli Skuad Antidadah menjelang pertengahan tahun hadapan dan setakat ini, kita telah memperoleh seramai 120,000 ahli.” katanya.

Selain itu, pihaknya turut menyasarkan kadar penagihan dadah berada bawah 400 orang daripada 100,000 penduduk dalam negara ini menjelang 2025, berbanding 426 orang daripada 100,000 penduduk direkodkan tahun lepas, menerusi pelbagai inisiatif agensi itu.

Sutekno turut menasihatkan ibu bapa supaya tidak menyembunyikan ahli keluarga yang terkesan dengan ketagihan dadah dan tampil ke AADK untuk mendapatkan rawatan.

“Mencegah itu lebih baik daripada mengubati dan ia perlu bermula dari rumah dan diketuai oleh keluarga itu sendiri yang sepatutnya melindungi anak masing-masing,” ujarnya lagi. – Bernama


PEMBELA kecewa nasib kontraktor Melayu gulung tikar seolah tak terbela

BANGI, 2 Zulhijjah 1443H, Sabtu – Pertubuhan-Pertubuhan Pembela Islam (PEMBELA) kecewa apabila nasib kontraktor Melayu muslim masih berlarutan sehingga sekarang, meskipun sudah tiga kerajaan bersilih ganti sejak 2018.

Pengerusinya, Haji Aminuddin Yahaya pelik apabila isu ekonomi rakyat apatah lagi orang Islam seolah-olah tidak dipandang serius oleh pihak pemerintah.

Buktinya, media melaporkan hampir 50,000 kontraktor Melayu terpaksa gulung tikar kerana tidak dapat memperbaharui lesen atas pelbagai faktor, terutama akibat terkesan dengan kenaikan ketara harga bahan binaan sejak lebih tiga tahun lalu.

Justeru, PEMBELA menggesa kerajaan mempertimbangkan beberapa langkah untuk membantu rakyat terutamanya umat Islam dalam memastikan kelangsungan ekonomi mereka.

Beliau menyarankan kerajaan supaya memberikan projek-projek kepada kontraktor muslim terjejas, di mana mereka yang terbukti cekap dan berintegriti dalam kerja.

“Mansuhkan faedah bank yang ditanggung oleh para kontraktor dan usahawan yang terjejas.

“Memperkasakan inisiatif suntikan modal secara strategik kepada usahawan terjejas dan usahawan baharu di bawah MARA, TERAJU atau mana-mana agensi berkaitan,” katanya dalam kenyataan.

Bagi melegakan tekanan kepada rakyat yang kesempitan kewangan ketika ini, PEMBELA mencadangkan kerajaan melupuskan hutang pelajaran berjumlah RM7.4 bilion kepada peminjam sedia dengan syarat-syarat khusus.

Aminuddin berkata, PEMBELA turut prihatin dengan perkembangan industri perfileman tempatan yang tertekan kos cukai dikenakan ke atas pengusaha-pengusaha filem.

“Oleh itu, kita menggesa agar kerajaan melupuskan cukai hiburan berjumlah 25 peratus secara khas bagi mana-mana filem tempatan yang mengangkat sejarah negara melalui syarat-syarat khusus.

“Sepatutnya kerajaan memberikan geran kepada penerbit agar banyak lagi tokoh-tokoh pejuang negara dapat diangkat kembali,” katanya.

Serentak itu, PEMBELA mengingatkan kembali kepada kerajaan serta barisan wakil rakyat supaya benar-benar meletakkan jiwa dan raga untuk menyelesaikan isu ekonomi rakyat yang sangat membimbangkan ini.


Mesir buka semula masjid bersejarah abad ke-13

KAHERAH, 17 Zulkaedah 1444H, Selasa – Mesir membuka semula masjid abad ke-13 yang rosak selepas digunakan selama bertahun-tahun sebagai kilang sabun, pusat penyembelihan dan kubu di Kaherah semalam.

Menurut agensi berita Reuters, masjid berkenaan dibuka kembali selepas menjalani kerja-kerja pemulihan yang lama.

Masjid Al-Zhahir Baybars yang dibina di bawah pemerintahan Mamluk pada tahun 1268, merangkumi kawasan seluas tiga ekar di utara Kaherah, menjadikannya masjid ketiga terbesar di Mesir.

Masjid itu menjalani pemulihan mekanikal dan kimia untuk mengembalikannya kepada keadaan asal, kata Tarek Mohamed El-Behairy, yang menyelia pemulihan itu.

“Ada bahagian yang musnah, ada bahagian yang telah digantikan kerana strukturnya tidak sesuai untuk kekal di dalam masjid.

“Tetapi kami sangat berminat, walaupun dalam proses pembinaan semula untuk bekerja mengikut gaya arkeologi yang betul,” katanya.

Pemulihan yang menelan belanja AS$7.68 juta itu dibiayai bersama Kazakhstan dan bermula pada 2007.

Selama 225 tahun, masjid itu sama ada ditutup, ditinggal terbiar dan beroperasi untuk tujuan bukan agama yang menyumbang kepada kerosakannya.

Ketika kempen Napoleon di Mesir, ia digunakan sebagai kubu tentera, kemudian di bawah pemerintahan Uthmaniyyah pada abad ke-19 sebagai kilang sabun.

Kemudian, apabila British menyerang Mesir pada tahun 1882, ia digunakan sebagai rumah penyembelihan.

Al-Zahir Baybars adalah seorang tokoh terkemuka dalam sejarah Mesir dengan mengukuhkan pemerintahan Mamluk di Mesir yang berlangsung selama tiga abad hingga 1517.- Agensi


Jaga kain kamu sendiri ultra kiasu

ULTRA kiasu ini lebih baik diam daripada menyakitkan hati orang Islam Terengganu. Hormati keputusan dan kehendak rakyat Terengganu. Kita jaga kita.

Ultra kiasu menjadi panas punggung apabila mulai 1 Julai, kerajaan negeri Terengganu mengumumkan perlaksanaan pengasingan jantina di panggung wayang gambar (pawagam). Jabatan Pelancongan Terengganu telah melaksanakan garis panduan syariah bagi penganjur program pada 2018.

Lebih agresif lagi, ultra kiasu mahukan Menteri Pelancongan, Kesenian dan Kebudayaan untuk campur tangan, membatalkan arahan berkenaan pengasingan jantina di pawagam oleh kerajaan Terengganu. Sia-sia sahaja duduk dalam Parlimen, hak Pusat dan hak negeri pun tidak faham dan tidak dapat beza.

Nasib baik kerajaan hari ini dipimpin oleh PN. Jika PH masih lagi memerintah, saya tidak boleh bayangkan hubungan kerajaan Pusat dengan kerajaan negeri, berhubung isu ini. Alhamdulillah, Allah telah takdirkan PH jatuh, bagi memudahkan hubungan kerajaan Pusat dan kerajaan negeri di bawah PN.

Ultra kiasu yang celupar ini ingat bandar raya Kuala Terengganu, macam bandar Teluk Intan. Ini negeri Terengganilah. Kamu jaga kawasan kamu, tidak perlu campur tangan urusan negeri orang lain. Negeri ini ada raja dan penguasanya. Lebih baik kamu duduk diam.

Lagi pun yang nak masuk panggung wayang, bukan kamu tetapi orang Terengganu. Selagi mana orang Terengganu bersetuju dengan langkah tersebut, siapa kamu untuk campur tangan.

Lebih baik kamu jaga, anak-anak kamu daripada terjerumus ke lembah kemaksiatan. Maklum sahaja anak-anak ultra kiasu ini, sudah tidak kenal halal haram. Mereka boleh duduk tinggal serumah walaupun belum mendaftar untuk mendirikan rumah tangga.

Negeri Terengganu negeri majoriti Islam, bukan Islam tidak sampai lima peratus, kenapa kamu harus panas punggung. Lagi pun wakil bukan Islam dalam kerajaan Terengganu tidak pula kedengaran membantah. Kenapa ultra kiasu ini suka campur tangan hal ehwal orang Islam? Kecuali kerajaan Terengganu menghalang kamu masuk gereja. Barulah kamu ada hak bantah. Ini rumah orang, kain orang. Kain sendiri bertahi, tidak pula kamu nampak.

Menurut ultra kiasu ini, kerajaan Persekutuan tidak wajar berdiam diri berkenaan perkara tersebut yang mungkin memberi kesan terhadap kemajmukan budaya di Malaysia. Apa? Budaya majmuk?

Cuba kira berapa ramai penduduk bukan Islam di Terengganu. Cuba tanya juga penduduk bukan Islam di Terengganu, adakah mereka bantah larangan tersebut.

Lagi satu, Cina Terengganu jauh berbeza dengan Cina ultra kiasu seperti kamu ultra kiasu. Cina Terengganu amat memahami suara hati majoriti. Penguasaan bahasa Melayu berada pada tahap tinggi, berbanding ultra kiasu ini.

Lagi pun saya tidak fikir pawagam Terengganu akan menayangkan cerita Cina, sebab bilangan orang Cina terlampau sedikit. Cina Terengganu, lebih selesa menonton cerita Melayu berbanding cerita Cina. Berbanding ultra kiasu ini. Saya amat yakin, mereka tidak langsung menonton cerita Melayu.

Pergilah ke rumah mereka dan buat survey. Saya amat yakin, tidak ada sebuah rumah ultra kiasu ini yang menonton berita, filem atau cerita Melayu. Rata-rata mereka menonton cerita dari Hong Kong dan Taiwan.

Ultra kiasu ini berkata lagi, Majlis Perbandaran Kuala Terengganu berundur ke belakang dengan melaksanakan perintah pengasingan jantina yang mungkin menggambarkan imej buruk buat negeri itu. Mana kamu tahu?

Orang Terengganu yang pergi pawagam, bukan kamu. Kalau kamu suka sangat dengan pagawam bercampur-campur, suruh sahaja anak dara kamu, menonton dengan teman lelakinya.

Memang negeri-negeri lain, tidak ada peraturan ini. Kerajaan Terengganu, mahu maju ke hadapan, berikanlah peluang. Ini belum apa-apa dah kutuk dan serang. Kadang-kala nak juga dengar suara Ikram, sokong atau bantah.

Ultra kiasu turut menyuarakan kebimbangan masyarakat bukan Islam yang khuatir dengan beberapa isu terkini, termasuk pembekuan lesen alkohol baru di Kuala Lumpur dan pengasingan jantina di pawagam Terengganu.

Saya tidak fikir juga pelancong yang datang ke Terengganu mahu menonton wayang dan minum kerana pagawam dan arak mereka lagi gah. Pelancong datang ke Terengganu kerana negerinya cantik, budaya menarik, orangnya baik. Bukan macam kamu ultra kiasu.

Satu lagi, sejak bila alkohol menjadi hak bukan Islam. Arak bukan sahaja larangan Islam, tetapi juga diharamkan oleh semua agama. Jika ultra kiasu ini berpegang kepada agama Kristian, berikan dalil atau hujah agama Kristian yang menghalalkan atau menggalakkan arak. Juga berikan dalil kepada saya, tentang agama Kristian membenarkan pergaulan bebas lelaki dan perempuan.

Jika ada agama yang menghalalkan pergaulan bebas dan menghalalkan, saya berani mengatakan agama tersebut amat hina. Agama ini tidak layak untuk digelar atau dikategorikan sebagai agama. Istilah yang sesuai adalah ajaran sesat.

Larangan kerajaan Terengganu lebih kepada mencegah, kerana ada pasangan yang belum berkahwin bukan nak tengok wayang tetapi lebih kepada main wayang dalam pagawam.

Ultra kiasu ini juga berkata arahan itu juga perlu mempertimbangkan kegiatan menonton wayang juga adalah riadah keluarga. Betulkah? Ultra kiasu mengatakan statistik kementerian dalam negeri menunjukkan bahawa pawagan adalah tempat hiburan buat keluarga bukan tempat jenayah. Apa maksud keluarga kepada kamu?

Saya tidak fikir, kerajaan negeri Terengganu akan mengasingkan pasangan berkahwin, bapa dan anak, ibu dan anak. Sudahkah kamu bertanya kepada kerajaan Negeri Terengganu?

Ultra kiasu ini berhujah lagi, tiada pawagam di negeri lain yang melaksanakan peraturan bagi mengasingkan lelaki dan wanita. Biarkanlah negeri Terengganu mahu melakukannya, ini bukan Pulau Pinang.

Awal tahun ini, Wanita MCA turut menggesa pihak berkuasa supaya meneliti arahan yang melampau dan diskriminasi. Saya amat yakin, tidak lama lagi, rakan PN, MCA akan bersuara. Jika MCA bersuara lagi, tendang sahaja dia dari PN. Duduk dalam PN, menumpang untuk menang di kawasan majoriti Melayu yang ditandingi.

Jangan layan MCA ini, kecuali dia boleh buktikan dia boleh menang kawasan majoriti Cina. Selagi dia tidak menang, selagi itulah dia tidak layak mewakili orang Cina, meskipun namanya, parti Cina.

Saranan saya kepada ultra kiasu ini dan MCA, jangan campur tangan dalam hal ehwal orang Islam dan negeri majoriti besar orang Islam seperti Terengganu dan Kelantan. Kesemua negeri ini ada sejarah asal usulnya, seperti mana kamu daripada asal usulnya. Sedar dirilah.

Prof Dr Mohd Ridhuan Tee Abdullah

Penafian: Kenyataan ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


MUIS sahkan kek bulan berlogo halal sebuah syarikat ada DNA babi

KOTA KINABALU, 20 Rabiulakhir 1443H, Khamis – Produk makanan kek bulan keluaran sebuah syarikat didapati tidak halal kerana terdapat asid deoksiribonukleik (DNA) babi di dalamnya.

Perkara itu disahkan Majlis Ugama Islam Sabah (MUIS) menerusi keputusan ujian makmal daripada Jabatan Kimia Malaysia bertarikh 1 November, yang menemukan DNA haiwan – babi pada sampel kuih bulan keluaran syarikat berkenaan.

Setiausaha MUIS, Ramlan Awang Ali berkata, pihaknya menerima laporan secara bertulis pada 16 November lalu daripada Jabatan Hal Ehwal Agama Islam Negeri Sabah (JHEAINS) bagi memanggiL syarikat ITU datang ke Pejabat MUIS pada 19 November bagi mendapatkan maklumat lanjut.

“Kami dapati bahawa sijil halal syarikat itu telah tamat tempoh pada 15 Mei dan syarikat itu mengakui kesilapan yang berlaku,” katanya dalam satu kenyataan.

MUIS berpandangan, syarikat berkenaan telah melakukan ketidakakuran syariah yang berkaitan dengan produk makanan kek bulan yang dkeluarkan oleh syarikat itu.

“Justeru, MUIS telah mengambil tindakan dengan membekukan akuan permohonan pembaharuan syarikat ini dalam sistem MyeHalal dan menarik balik Sijil Pengesahan Halal Malaysia (SPHM) syarikat ini.

“Dengan penarikan balik SPHM ini, syarikat ini adalah dilarang sama sekali mengunakan SPHM dan logo Halal Malaysia untuk sebarang tujuan perniagaan, publisiti atau lain-lain di dalam atau di luar premis atas nama syarikat ini.

“Pihak MUIS juga menasihatkan semua pihak yang mengunakan sijil dan logo halal Malaysia supaya menjaga kepentingan serta sensitiviti masyarakat Islam dalam memastikan makanan, produk atau barang gunaan yang dikeluarkan sentiasa patuh syariah,” katanya.

Sebelum ini, terdapat aduan mengenai isu halal bagi kuih bulan keluaran syarikat itu pada 16 September lalu dan disusuli pemeriksaan JHEAINS bersama Jabatan Kesihatan Negeri Sabah (JKNS) dan Kementerian Perdagangan Dalam Negeri dan Hal Ehwal Pengguna, Sabah pada 23 September.


9,178 kes sembuh hari ini

KUALA LUMPUR, 16 Rabiulawal 1443H, Sabtu – Sebanyak 9,178 kes sembuh COVID-19 dicatatkan hari ini berbanding 5,828 kes baharu dengan 98.3 peratus atau 5,731 kes terdiri daripada kategori satu dan dua.

Ketua Pengarah Kesihatan Tan Sri Dr Noor Hisham Abdullah berkata daripada jumlah keseluruhan kes baharu itu hanya 1.7 peratus atau 97 kes merupakan dalam kategori tiga, empat dan lima.

Menurut Dr Noor Hisham, kes yang memerlukan rawatan di Unit Rawatan Rapi (ICU) adalah sebanyak 620 kes dengan 297 kes memerlukan bantuan pernafasan.

Beliau berkata dua kluster baharu turut dilaporkan hari ini iaitu di Johor dan Sabah, kedua-duanya merupakan kluster tempat kerja.

Katanya kadar kebolehjangkitan atau Rt seluruh negara hari ini ialah 0.87 dengan Kuala Lumpur mencatatkan kadar Rt paling tinggi iaitu 1.02 manakala Labuan satu-satunya negeri yang mencatatkan kadar kebolehjangkitan sifar.

Maklumat terperinci berkenaan situasi semasa jangkitan dan penularan COVID-19 dalam negara akan dimuat naik ke laman sesawang COVIDNOW di https://covidnow.moh.gov.my.

Data akan dikemas kini pada 12 tengah malam setiap hari. – Bernama